text:
KAPITULO 13
Tagda an Kinabuhi Sugad han Pagtagad Hito han Dios
Paonan-o gintatagad han Dios an kinabuhi?
Ano an panhunahuna han Dios mahitungod han pagpunit?
Paonan-o naton ipinapakita an pagtahod ha kinabuhi?
HI Jehova amo an matuod nga Dios,” siring ni propeta Jeremias. “Hiya an buhi nga Dios.” (Jeremias 10:10) Dugang pa, hi Jehova nga Dios amo an Maglalarang han ngatanan nga buhi nga mga butang. An mga linarang ha langit nagsiring ha iya: “Ikaw an nagbuhat han ngatanan nga mga bagay, ngan tungod ha imo kaburut-on nagkahihimo, ngan pinanmuhat hira.” (Pahayag 4:11) Ha usa nga karantahon ha pagdayaw ha Dios, hi Hadi David nagsiring: “Aada ha imo an burabod han kinabuhi.” (Salmo 36:9) An kinabuhi, kon sugad, usa nga regalo tikang ha Dios.
2 Hi Jehova nagsusustinir liwat han aton kinabuhi. (Buhat 17:28) Nagtatagana hiya han pagkaon nga aton kinakaon, han tubig nga aton iniinom, han hangin nga aton giniginhawa, ngan han tuna nga aton inuukyan. (Buhat 14:15-17) Ginbubuhat ini ni Jehova ha paagi nga nagigin makalilipay an kinabuhi. Kondi basi mapahimulosan hin bug-os an kinabuhi, kinahanglan hibaroan naton an mga balaud han Dios ngan sundon ito.—Isaias 48:17, 18.
PAGPAKITA HIN PAGTAHOD HA KINABUHI
3 Karuyag han Dios nga tahuron naton an kinabuhi—an aton kinabuhi ngan an kinabuhi han iba. Pananglitan, ha panahon hadto nira Adan ngan Eva, an ira anak nga hi Kain nasina gud ha iya manghod nga hi Abel. Hi Jehova nagpahamangno kan Kain nga an iya kasina mahimo magresulta ha iya seryoso nga pakasala. Ginbalewaray ni Kain ito nga pahamangno. Hiya ‘binangon patok kan Abel nga iya bugto, ngan iya ini pinatay.’ (Genesis 4:3-8) Ginsirotan ni Jehova hi Kain tungod ha pagpatay ha iya bugto.—Genesis 4:9-11.
4 Paglabay hin yinukot ka tuig, tinagan ni Jehova an katawohan ha Israel hin mga balaud basi makabulig ha ira ha pag-alagad ha iya ha paagi nga kinakarawat niya. Tungod kay iginhatag ini nga mga balaud pinaagi kan propeta Moises, usahay tinatawag ito nga Mosaiko nga Balaud. Usa nga bahin han Mosaiko nga Balaud an nagsiring: “Diri ka magpatay.” (Deuteronomio 5:17) Ipinakita hini ha mga Israelita nga pinabibilhan han Dios an kinabuhi han tawo ngan kinahanglan pabilhan han mga tawo an kinabuhi han iba.
5 Kumusta man an kinabuhi han diri pa natatawo nga bata? Bueno, sumala ha Mosaiko nga Balaud, sayop an pakapatay hin bata ha tagoangkan han iroy. Oo, bisan an kinabuhi han iginbuburod presyoso kan Jehova. (Eksodo 21:22, 23; Salmo 127:3) Nangangahulogan ini nga sayop an pagpunit.
6 Kaupod han pagtahod ha kinabuhi an pagkaada husto nga pagtagad ha mga igkasi-tawo. An Biblia nasiring: “Bisan hin-o an magdumot ha iya bugto, parapamatay; ngan hinbaroan niyo nga waray parapamatay nga may nahibilin dida ha iya nga kinabuhi nga waray kataposan.” (1 Juan 3:15) Kon karuyag naton an kinabuhi nga waray kataposan, kinahanglan bug-os nga kuhaon naton ha aton kasingkasing an anoman nga kangalas ha aton igkasi-tawo, tungod kay an kangalas amo an tinikangan han kadak-an nga kamadarahog. (1 Juan 3:11, 12) Importante nga hibaroan naton an paghigugma ha usa kag usa.
IPINAPAKITA NATON AN PAGTAHOD HA KINABUHI
- pinaagi han diri pagpunit ha diri pa natatawo nga bata
- pinaagi han bug-os nga pagkuha ha aton kasingkasing han bisan ano nga kangalas ha aton igkasi-tawo
- pinaagi han pagsalikway han maraot nga mga buhat
7 Kumusta man an pagtahod ha aton kinabuhi mismo? Kasagaran nga an mga tawo diri naruruyag mamatay, kondi iginbubutang han iba an ira kalugaringon ha peligro nga mamatay tungod la ha kalipayan. Pananglitan, damu an nagtatabako, nagmamamâ, o nagdudroga para ha pagpahalibway. An sugad nga mga bisyo nakakadaot ha lawas ngan agsob nga nakakamatay ha mga nagamit hito. An tawo nga may-ada hini nga mga bisyo diri nagtatagad han kinabuhi sugad nga sagrado. Ini nga mga buhat mahugaw ha paniplatan han Dios. (Roma 6:19; 12:1; 2 Korinto 7:1) Basi karawaton han Dios an aton pag-alagad, kinahanglan bayaan naton an sugad nga mga buhat. Bisan kon bangin makuri hinduro ito bayaan, hi Jehova makakaghatag ha aton han ginkikinahanglan nga bulig. Ngan pinabibilhan niya an aton pangalimbasog nga tagdon an kinabuhi sugad nga presyoso nga regalo tikang ha iya.
8 Kon gintatahod naton an kinabuhi, kinahanglan maghirot kita pirme. Diri kita magigin mapasibay-on ngan diri magbubuhat hin bisan ano nga magbubutang han kinabuhi ha peligro para la ha kalipayan o pagparayaw. Lilikyan naton an waray-pagtagad nga pagdrayb ngan an madarahog o peligroso nga mga isport. (Salmo 11:5) An balaud han Dios para ha kadaan nga Israel nagsiring: “Kon magtukod ka hin bag-o nga balay [nga planudo an atop], dida hito maghimo ka hin rehas [o, hamubo nga pader] ha imo atop, nga diri ka magdara hin dugo ha imo balay, kon tikang hini mahulog an bisan hin-o nga tawo.” (Deuteronomio 22:8) Uyon ha prinsipyo hito nga balaud, an mga hagdan han imo balay kinahanglan pirme nga maopay an kahimtang basi waray bisan hin-o nga mahibalin-as, mahulog, ngan seryoso nga madaot. Kon may-ada ka awto, siguroha nga maopay an kondisyon hito. Ayaw pasagdi nga an imo balay o an imo awto magin peligro ha imo o ha iba.
9 Kumusta man an kinabuhi han usa nga hayop? Ito liwat sagrado ha Maglalarang. Itinutugot han Dios an pagpatay hin mga hayop basi magkaada pagkaon ngan bado o mapanalipdan an mga tawo kontra ha peligro. (Genesis 3:21; 9:3; Eksodo 21:28) Kondi, sayop an pagin mabangis ha mga hayop o an pagpatay hito para la ha kaliawan ngan nagpapakita ito hin bug-os nga kawaray-pagtagad ha pagkasagrado han kinabuhi.—Proberbios 12:10.
PAGPAKITA HIN PAGTAHOD HA DUGO
10 Katapos patayon ni Kain an iya bugto nga hi Abel, hi Jehova nagsiring kan Kain: “An tingog han dugo han imo bugto nagsisinggit ha akon tikang ha tuna.” (Genesis 4:10) Han nagyakan an Dios mahitungod han dugo ni Abel, iginpapasabot niya an kinabuhi ni Abel. Ginpatay ni Kain hi Abel, ngan yana hi Kain kinahanglan sirotan. Baga in an dugo, o kinabuhi ni Abel, nagsisinggit ngadto kan Jehova ha pangaro hin hustisya. Ipinakita utro an koneksyon han kinabuhi ngan han dugo katapos han Baha ha panahon ni Noe. Antes han Baha, mga prutas la, mga utanon, mga lugas, mga liso, ngan mga nuwes, an kinakaon han mga tawo. Katapos han Baha, hi Jehova nagsiring kan Noe ngan ha iya mga anak: “[An] tagsa nga nagkikiwa ngan buhi magigin kan-on niyo: sugad nga an hilaw nga utanon akon iginhatag ngatanan ha iyo.” Kondi, ini an igindiri han Dios: “An unod nga may kinabuhi, nga amo an dugo, diri niyo kaunon.” (Genesis 1:29; 9:3, 4) Matin-aw, ipinapakita ni Jehova nga duok gud nga magkakaw-ing an kinabuhi ngan an dugo han usa nga linarang.
11 Ipinapakita naton an pagtahod ha dugo pinaagi han diri pagkaon hito. Ha Balaud nga iginhatag ni Jehova ha mga Israelita, hiya nagsugo: “Bisan hin-o nga lalaki…nga magpanganop ngan magdakop hin bisan ano nga mananap o tamsi nga makakaon; iya itakbo an dugo hito, ngan tabonan hin tapotapo.…Ako nagsiring ha mga anak ni Israel: Diri kamo kumaon han dugo han bisan ano nga unod.” (Lebitiko 17:13, 14) An sugo han Dios nga diri kaunon an dugo han hayop, nga siyahan nga iginhatag kan Noe mga 800 ka tuig antes pa hito, naaplikar pa gihapon ha Israel. Matin-aw an iginpapasabot ni Jehova: An iya mga surugoon puydi kumaon han karne han hayop kondi diri han dugo. Kinahanglan nira itakbo an dugo ha tuna—nga sugad hin ira iginbabalik ngadto ha Dios an kinabuhi han hayop.
12 Ito liwat an iginsusugo ha mga Kristiano. An mga apostol ngan iba pa nga kalalakin-an nga nangunguna ha mga sumurunod ni Jesus ha siyahan nga siglo nagkatirok ha pagdesisyon kon ano nga mga sugo an kinahanglan sundon han ngatanan ha Kristiano nga kongregasyon. Ini an ira desisyon: “Ginmaopay han espiritu santo ngan sugad man namon, nga diri kamo butangan hin daku nga luran, kondi hini nga mga bagay nga kinahanglan: nga maglikay kamo ha mga iginhalad ha mga diosdios; ngan han dugo, ngan han mga panilo, [diin nahibibilin an dugo ha karne], ngan han pakighilawas.” (Buhat 15:28, 29; 21:25) Salit kinahanglan padayon nga ‘maglikay kita ha dugo.’ Ha paniplatan han Dios, an aton pagbuhat hito sugad kaimportante han aton paglikay ha idolatriya ngan ha seksuwal nga imoralidad.
13 An sugo ba nga maglikay ha dugo nag-uupod han pag-abuno hin dugo? Oo. Ha pag-ilustrar: Pananglitan an doktor magsiring ha imo nga diri ka uminom hin de-alkohol nga mga irinmon. Mangangahulogan la ba ito nga diri ka sadang uminom hin de-alkohol nga irinmon kondi puydi mo ito iindyeksyon ha imo mga ugat? Syempre diri! Ha sugad man nga paagi, an paglikay ha dugo nangangahulogan hin diri pagpasulod hito ha aton lawas ha anoman nga paagi. Salit an sugo nga maglikay ha dugo nangangahulogan nga diri naton tutugotan an bisan hin-o nga mag-abuno hin dugo ha aton mga ugat.
14 Ano man kon an usa nga Kristiano nasamad hin grabe o kinahanglan operahan? Pananglitan an mga doktor nasiring nga kinahanglan magpaabuno hiya hin dugo kay kon diri, hiya mamamatay. Syempre, diri maruruyag an Kristiano nga mamatay. Ha pangalimbasog nga matipigan an presyoso nga regalo han Dios nga kinabuhi, kakarawaton niya an iba nga mga klase hin pagtambal nga diri nagkikinahanglan han sayop nga paggamit han dugo. Salit, mamimiling hiya han sugad nga medikal nga pagtambal kon may-ada hito ngan makarawat hiya hin magkalainlain nga tambal nga kasaliwan han dugo.
15 Tatalapason ba han usa nga Kristiano an balaud han Dios basi la mabuhi pa hin halipot nga panahon dinhi hini nga kalibotan? Hi Jesus nagsiring: “Bisan hin-o an buot magluwas han iya kinabuhi, mawawara ito, ngan bisan hin-o an mawad-an han iya kinabuhi tungod ha akon, iya hiaagian ito.” (Mateo 16:25) Diri kita naruruyag mamatay. Kondi kon mangalimbasog kita ha pagluwas han aton kinabuhi yana pinaagi han pagtalapas ha balaud han Dios, mamimeligro kita nga mawad-an han kinabuhi nga waray kataposan. Maaramon, kon sugad, nga sumarig kita ha pagkahusto han balaud han Dios, bug-os nga nasarig nga kon kita mamatay tungod ha anoman nga hinungdan, an aton Humaratag-hin-Kinabuhi mahinunumdom ha aton ha pagkabanhaw ngan ibabalik niya ha aton an presyoso nga regalo nga kinabuhi.—Juan 5:28, 29; Hebreo 11:6.
16 Yana, an matinumanon nga mga surugoon han Dios marig-on nga nasunod ha iya sugo may kalabotan ha dugo. Diri hira makaon hito ha anoman nga paagi. Diri liwat hira makarawat hin dugo para ha pagtambal.* Sigurado hira nga an Dios nga naglarang han dugo maaram kon ano an pinakamaopay para ha ira. Natoo ka ba hito?
AN AMO LA NGA HUSTO NGA PAGGAMIT HAN DUGO
17 Pinabug-atan han Mosaiko nga Balaud an amo la nga husto nga paggamit han dugo. Mahitungod han pagsingba nga ginkinahanglan ha kadaan nga mga Israelita, hi Jehova nagsugo: “An kinabuhi han unod aada ha dugo; ngan akon iginhatag ito ha iyo ha bawbaw han halaran ha paghimo han pagtabon han sala para ha iyo mga kalag; kay an dugo amo an naghimo han pagtabon han sala.” (Lebitiko 17:11) Kon an mga Israelita nakakasala, nakakarawat nira an kapasayloan pinaagi han paghalad hin hayop ngan pagbutang han iba han dugo hito ha halaran ha tabernakulo, o ha templo han Dios han nahuman na ito. Ha mga paghalad la an husto nga paggamit han dugo.
18 An totoo nga mga Kristiano diri sakop han Mosaiko nga Balaud ngan salit diri naghahalad hin mga hayop ngan diri nagbubutang hin dugo han mga hayop ha halaran. (Hebreo 10:1) Kondi, an paggamit hin dugo dida ha halaran ha panahon han kadaan nga Israel nagpadagaw ha presyoso nga halad han Anak han Dios, hi Jesu-Kristo. Sugad han aton hinbaroan ha Kapitulo 5 hini nga libro, iginhatag ni Jesus an iya tawhanon nga kinabuhi para ha aton pinaagi han pagtugot nga igbubo an iya dugo sugad nga halad. Katapos, sinaka hiya ha langit ngan iginhalad hin makausa la ngadto ha Dios an bili han iya iginbubo nga dugo. (Hebreo 9:11, 12) Ito an nagin basihan para ha kapasayloan han aton mga sala ngan nag-abri han higayon para ha aton nga makarawat an kinabuhi nga waray kataposan. (Mateo 20:28; Juan 3:16) Ito an pinakaimportante gud nga paggamit han dugo! (1 Pedro 1:18, 19) Makakarawat naton an kaluwasan pinaagi la han pagtoo ha bili han iginbubo nga dugo ni Jesus.
19 Mapasalamaton gud kita kan Jehova nga Dios tungod han mahigugmaon nga regalo nga kinabuhi! Ngan diri ba ito sadang magpagios ha aton nga isumat ha iba an mahitungod han higayon nga makarawat an kinabuhi nga waray kataposan pinaagi han pagtoo ha halad ni Jesus? Mapapagios kita nga buhaton ini hin kinaburut-on ngan madasigon kon aton gintatagad an kinabuhi han aton mga igkasi-tawo sugad han pagtagad hito han Dios. (Esekiel 3:17-21) Kon maduruto nga tumanon naton ini nga responsabilidad, makakasiring kita, sugad han ginsiring ni apostol Pablo: “Ako malinis tikang ha dugo han ngatanan. Kay ako waray paglikay han panumat ha iyo han bug-os nga pagburut-an han Dios.” (Buhat 20:26, 27) An pagsumat ha mga tawo mahitungod ha Dios ngan han iya mga katuyoan usa nga maopay hinduro nga paagi han pagpakita nga gihitaasi gud an aton pagtagad ha kinabuhi ngan ha dugo.
KON ANO AN IGINTUTUTDO HAN BIBLIA
- An kinabuhi regalo tikang ha Dios.—Salmo 36:9; Pahayag 4:11.
- Sayop an pagpunit, tungod kay an kinabuhi han diri pa natatawo nga bata presyoso ha Dios.—Eksodo 21:22, 23; Salmo 127:3.
- Ipinapakita naton an pagtahod ha kinabuhi pinaagi han diri pagbutang hito ha peligro ngan pinaagi han diri pagkaon hin dugo.—Deuteronomio 5:17; Buhat 15:28, 29.
* Para han impormasyon mahitungod han mga kasaliwan ha pag-abuno hin dugo, kitaa an pahina 13-17 han brosyur nga How Can Blood Save Your Life? nga iginpublikar han mga Saksi ni Jehova.
Mga Pakiana
1. Hin-o an naghimo han ngatanan nga buhi nga mga butang?
2. Ano an ginbubuhat han Dios ha pagsustinir ha aton kinabuhi?
3. Paonan-o ginhunahuna han Dios an pagpatay kan Abel?
4. Ha Mosaiko nga Balaud, paonan-o pinabug-atan han Dios an husto nga pagtagad ha kinabuhi?
5. Ano an sadang magin panhunahuna naton ha pagpunit?
6. Kay ano nga diri kita angay mangalas ha aton igkasi-tawo?
7. Ano an pipira han mga buhat nga nagpapakita hin kawaray-pagtahod ha kinabuhi?
8. Kay ano nga kinahanglan maghirot kita pirme?
9. Kon gintatahod naton an kinabuhi, paonan-o naton tatratuhon an mga hayop?
10. Paonan-o ipinapakita han Dios nga magkakaw-ing an kinabuhi ngan an dugo?
11. Ano nga paggamit han dugo an igindidiri han Dios tikang pa ha panahon ni Noe?
12. Ano nga sugo may kalabotan ha dugo an iginhatag pinaagi han baraan nga espiritu ha siyahan nga siglo ngan naaplikar pa gihapon yana?
13. Iilustrar kon kay ano nga an sugo nga maglikay ha dugo nag-uupod han pag-abuno hin dugo.
14, 15. Kon an mga doktor magsiring nga an usa nga Kristiano kinahanglan magpaabuno hin dugo, ano an iya bubuhaton, ngan kay ano?
16. Ano an marig-on nga desisyon han mga surugoon han Dios may kalabotan ha dugo?
17. Ha kadaan nga Israel, ano an amo la nga paggamit han dugo nga kinakarawat ni Jehova nga Dios?
18. Ano nga mga kapulsanan ngan mga bendisyon an makakarawat naton tikang ha pagbuboa han dugo ni Jesus?
19. Ano an kinahanglan buhaton naton basi magin “malinis tikang ha dugo han ngatanan”?


c: text/html

text:
Papa Gregorio XIII
Hi Papa Gregorio XIII (7 Enero 1502 – 10 Abril 1585), natawo nga Ugo Boncompagni, amo an Papa tikang han 1572 tubtob 1585. Kilalado hiya han pagkomisyonar ngan an ginkuhaan hin ngaran han Gregoriano nga kalendaryo, nga nagpapabilin ha yana nga amo an ginkarawat ha kanasoran nga sibil nga kalendaryo kutob yana.
Han panahon han iya pagkapapa, nagpadukwag hi Gregorio hin mga kultural nga pagpatronar nga nahanungod ha iya pagkapapa. Ginpakusog niya in damo nga mga envoy hin singbahan ngan diplomatiko ha Asya, ha mga kapurupod-an han Hapon ngan han Pilipinas. Hiya gihapon an syahan nga Papa nga naghatag han Inmakulada nga Konsepsyon komo Patrona han Kapurupod'an Pilipinhon dida han 9 han Pebrero 1579.

robotstxt: allowed

filter: keep


text:
Dagat Bering
An Dagat Bering nalalain ha Golpo han Alaska tungod han Rawis han Alaska. Mayda ini kahaluag nga dos milyones nga kilometro kwadrado, nga Alaska an aada ha sinirangan ngan amihan-sinirangan, Rawis han Akaska ha salatan ngan Kapuropod-an Aleutian ngan ha harayo nga amihan aada an Estrecho han Berin, nga nagbubulag han Dagat Bering tikang ha kanan Kalawdan Artiko nga Dagat Chukchi. An Bahia han Bristol amo an bahin han Dagat Bering nga nagbubulag han Rawis han Alaska tikang ha puno nga tuna han Alaska. Ginngaranan an Bering Sea tikang kan Vitug Bering, usa nga taga Dinamarka nga nagserbi ha Rusya, kun diin han 1728 hiya an syahan nga Europeo nga nanginano hito, nga naglayag tikang ha Kalawdan Pasipiko paamihan ngadto ha Kalawdan Artiko.


text:
Eleazar T. Acampado
Hi Eleazar Tutor Acampado (natawo Pebrero 26, 1971) usa nga manunurat ha pinulongan nga Binisaya nga Sinugboanon. Ha yana, api hiya hit staff han Bisaya Magasin. Nagsurat anay hiya ha Bantay Balita, usa ka mantalaan nga nagsirkular ha Bohol ug Sugbo.
Hi Acampado naggradwar hin Bachelor of Arts in English tikang ha CAP College Foundation, Inc. Kasal hiya kan Alfreda Baguhin ngan mayda hira anak nga babaye nga an ngaran Aliah Zara. Sekretaryo hiya hiton Dagang Foundation, Inc. (Tsapter ha Luzon).
Mga pasidungog[igliwat | edit source]
- 2004: Ikatulong Ganti, Halipot nga Istorya, Dagang Foundation, Inc.
- 2004: Ginpasidunggan, Gumalaysay, Dagang Foundation, Inc.
- 2004: Ginpasidunggan, Halipot nga Istorya, SunStar SuperBalita.
- 2005: Ginpasidunggan, Halipot nga Istorya, SunStar SuperBalita.


text:
TACLOBAN CITY – Nagkahahadlok an mga pasaheros han Cebu Pacific flight 5J-2884 nga para ha Manila kataliwan nga magkamay ada hin problema ha makina kanina nga alas 2:52 hin kulop.
Ha impormasyon nga nahikay han Bombo News Team, nag-emergency break an piloto han tilupad na unta nga eroplano sakay an masobra shen nga pasaheros kataliwan nga magkamay ada hin problema an wala nga makina hini.Rason agud mapiritan pagbalik ha ramp area para makita an rason han tigda nga pag-undang han makina.
Kataliwan an 30 minutos nga paghingayad han naruba nga makina in nadayon naman ini paglarga banda alas 4:20 yana nga kulop.
Samtang, tungod han duro nga kahadlok ha nasabi nga insidente, mas guinpili han iba nga mga pasaheros nga bumalhin na la ha iba nga airlines.


text:
Nadakup han mga otoridad an usa nga 33 anyos nga preso nga pumuga ha Tacloban City Jail mahuman nga maglasurbo hi Bagyong Yolanda mahuman nga lanaton hini hin pusil an iya kainum ha siyudad han valenzuela.
Subay ha nakuha nga report tikang P/ Sr. Supt. Rhoderick Armamento, hepe ng Valenzuela Police, nga guinkilala an pugante nga hi Reynald Homirez, residente denhe ha syudad ngan temporaryo nga nag-uukoy ha Pinalagad, Barangay Malinta han mao nga lugar.
Guindugang pa han opisyal nga nagdumara hira hin ‘Oplan Galugad’ ngan didto naabtan nira nga guinlalanat hi Homirez han ira kainum nga hi alyas “Junior Tanda” nga may kapot nga pusil ngan denhe na naaresto an pugante nga hi homeriz.
Hi Homirez in nakapaslak anay ha Tacloban City Jail ha mga kaso nga homicide ngan illegal possession of fire arms ngan ini in umeskapo dida han nakalabay nga Nobyembre 10, 2013, mahuman nga maguba anpresuhan durante han paglasurbo ni bagyong “Yolanda.
Miyembro guihapun ini han Batang Leyte-Samar ha city jail ngan usa nga gun-for-hire.


text:
Syudad han Tarlac
An Syudad han Tarlac usa nga ikaduha nga klase nga syudad ha lalawigan han Tarlac, Pilipinas. Amo ini an kapital nga syudad han Tarlac. Sumala han census han tuig 2000, mayda ini populasyon nga 262,481 ka tawo ha 51,703 nga mga panimalay.
Mga baranggay[igliwat | edit source]
An Syudad han Tarlac ginbahin ngadto hin kapitoan kag unom (76) nga mga baranggay
Mga sumpay ha gawas[igliwat | edit source]
- Balayan nga Pakli han mga Tarlaqueño: "An syahan nga Websayt hin mga Tarlaqueño" Balay han mga Tarlaqueño nga Group ha Bug-os nga Kalibotan
- Tarlac Onlayn nga Sistema hin Ganghaan
- Komunidad han Syudad han Tarlac nga Websayt
- Pasyalan Tarlac
- Philippine Standard Geographic Code
- 2000 Philippine Census Information
- Directory han Syudad han Tarlac
- Pag-estar ha Syudad han Tarlac
- Turismo ha Tarlac


text:
An Enero (tikang ha Linatin: ianuarius ngan sinurat ha Kinatsila komo enero) amo an syahan nga bulan han tuig ha Kalendaryo Gregoriano ngan usa han mga pito nga bulan Gregoriano nga mayda katloan kag usa (31) nga mga adlaw. Tinatawag liwat ini nga bulan ha Winaray nga Paniniyahan.
Nagtitikang it Enero (ha astrolohiya) kon an adlaw dida hit senyas han Capricorn ngan natatapos dida hiton senyas han Aquarius. Ha astronomiya, it adlaw natikang dida hit constellation hiton Sagittarius ngan natatapos dida hit constellation hiton Capricornus.
An ngaran nga Enero (tikang ha Linatin: ianuarius) gingaranan tikang kan Jano (o Janus), an diyos Roman hin mga purtahan ug ganghaan.
An orihinal nga kalendaryo Romano mayda napulo (10) ka months (304 nga adlaw). An mga Romano ginlalantaw nira an winter nga waray bulan. Dida han mga harani 700 BC an nagsunod kan Romulo (Romulus), hi Hadi Numa Pompilius, nagdugang han mga bulan han Enero ug Pebrero nga nagresulta han kalendaryo nga mahasugad hin tuig nga nakabase ha bulan o standard lunar year (354 nga adlaw). Tungod hin pagtuo han mga Romano nga nadiri hin mga even number, gindugngan an kalendaryo hin sua pa nga adlaw nga nagresulta hin 355 days. Bisan pa kon Marso amo an orihinal nga syahan nga bulan, ginsalyo-an ini han Enero kay amo ini an bulan han pagpili han mga consul.
It syahan nga adlaw han bulan kinikilala nga Adlaw han Bag-o nga Tuig o New Year's Day ha Iningles.
Upod hiton mga ngaran ha kasaysayan para hiton Enero an orihinal nga ngaran Romano, Ianuarius, an Saxon nga pulong Wulf-monath (buot sidngon wolf month o bulan han wolf o loba) ngan an kan Carlomagno (Charlemagne) pagtawag nga Wintarmanoth (winter / mahagkot nga bulan). Ha daan nga Hinapon nga kalendaryo, an bulan tinatawag nga Mutsuki (睦月). Iton ika-duha nga adlaw han bulan tinatawag nga Hatsuyume (初夢) ngan iton ika-7 nga adlaw Nanakusa (七草). Ha yinaknan nga Finnish, an bulan tinatawag nga tammikuu, nga nanangahulogan "month of the oak" o bulan han roble.
An syahan nga Lunes ha Enero tinatawag nga Handsel Monday ha Scotland ngan amihanan nga Inglaterra (northern England). Ha Inglaterra, an tuig ha pag-uma nagtikang dida han Plough Sunday dida hit Dominggo katapos hit Epiphany.
Iton Coming of age nga adlaw ha Hapon amo an ika-duha nga Lunes han Enero, para han mga nagiging 20 an edad dida hiton bag-o nga tuig kalendaryo. Usa ini nga national holiday. Dida ini nga adlaw tikang han 1948, pero ha pagtikang ginsasaurog ini ha Enero 15 hangtod 1999, nga kon diin ginbalhin ini han gobyerno Hapon tungod hin mga rason ha ekonomiya pinaagi ha paghimo hin durudamo nga holiday nga magsunod.
Dida hiton pagano nga kaliding han tuig, an Enero natatapos dida hiton o harani hiton Imbolc ha amihanan nga hemisferya ug Lughnasadh ha salatan nga hemisferya.


text:
TACLOBAN CITY, Leyte, February 14 (PIA) – Kwarente (40) nga mga sarakyan pandagat nga ginpintaran hin kolor nga asul nga may kahilab-on nga 20 feet ngan kahiluagon nga 18 inches, may demotor nga mga makina, mga bugsay, pukot ngan mga life jackets, en eginhatag ngadto ha mga mangirisda han Barangay 90 Payapay, San Jose, Tacloban City yana nga adlaw han Urban Poor Associates (UPA) ngan han Holy Spirit Sisters.
An mga benepisaryo nga mangirisda kaupod han era tagsa-tagsa nga asawa ngan mga anak en nagkatitirok dida han baybayon samtang hi Obispo John Du ngan Padre Hector Villamil en nagbendita han mga sarakyan pandagat.
“Maaram ako nga eni nga sarakyan pandagat en magdadara ha aton hin kaupayan mahitungod nga an sarakyan pandagat an nagin dalan para magka-urosa kita ngatanan nga mga mangirisda. Naniguro kita nga mahimo an sarakyan pandagat ngan amo eni an nakakapa-iba tikang han ngatanan nga mga regalo nga aton nakarawat matapos an bagyo Yolanda,” sering ni Rene Labucay, usa nga benepisaryo.
Sering niya nga duro an pagpasalamat han mga benepisaryo ngadto ha UPA ngan Holy Spirit Sisters ha pagpili han barangay para han pandistribwer han mga sarakyan pandagat. Dugang pa niya nga an Holy Spirit Sisters an nagdara han UPA ngan han mga lokal nga parag-organisar para bumulig pagtuhay dida han kumunidad.
Samtang, hi Sister Marie Claire Manding, SSPS, en nagsering nga an proyekto para pagpakabuhi ha Tacloban en usa nga kolaborasyon han butnga han South ngan North Holy Spirit Sisters provincials. “Nagpaplano kami pagdugang han kadamo han mga benepisaryo pinaagi hin paghatag hin dugang nga 125 nga mga sarakyan para idugang pa hini,” sering ni Sister Marie Claire. Dugang pa niya nga an kadamo han mga sarakyan en magmamarka han 125th founding anniversary han SSPS Congregation ha bug-os nga kalibutan. Nagpasalamat hiya ngadto han mga nanhatag hin donasyon nga may patu-o ngada han proyekto.
An pagka-usa han UPA ngan han SSPS en natabot matapos magdumara an UPA hin usa nga forum dida han Disyembre 17 nga gintawag nga “Build Back Better” nga an panuyo en maseguro nga an katawahan han Tacloban en kukunsultahon anay ha ngatanan nga aspeto han utro nga paghingayad, upod an lugar, kabablayan, panlawas, mga trabaho, administrasyon ngan hygiene kits.
Ha iya bahin, hi Alicia Murphy, an UPA Field Director en nagsering nga an UPA en bumulig han pag-organisar han Barangay 89 ngan 90, duha nga mga lugar nga makusog nga naigo ni Yolanda kun diin nangungukoy an mga benepisaryo.
“Nagdadahum kami nga an pag-organisar hin 2000 nga mga pamilya dida han lugar en diri la para han pagpakabuhi nga programa kundi ha katapos-tapusan mahingadto hin desente ngan tuhay nga permanente nga mga ukyanan,” sering ni Murphy.
“Nagpapasalamat kami ngadto kan DSWD Secretary Dinky Soliman ha era paghatag han mga tents ngan generator para han panhimo han mga sarakyan pandagat,” dugang pa ni Murphy. Gin-organisar han mga mangirisda an era mga kalugaringon ngadto hi usa nga kanan katawhan organisasyon nga era gintawag nga “Yolanda Survivor Fishermen Association.” Ha era bahin, an mga kababayen-an naman en ada na ha proseso ha paghorma hin organisasyon nga masentro ngadto han mga panginahanglan han mga kababayen-an ngan han mga kabataan.
Ha turo-temprano pa, an UPA ngan han Holy Spirit Sisters en nandistribwer hin 14 nga mga pedicabs kun diin ha pagkayana an mga drayber en nakita na hin P100 ha kada usa usa. Nakabulig gihapon eni ha era pagkarga han era mga higamit ha oras hin may panawagan para mangibakwit. An Holy Spirit Sisters ngan han UPA en nagdudumara gihapon ha kada Sabado hin mga feeding programs nga an panuyo amo an paghatag han 165 nga mga kabataan ha Payapay hin masustansya nga mga pagkaon. (Trans. by maa/PIA8) http://news.pia.gov.ph/index.php?article=1141392262742


text:
Leksyon 9
Paonan-o Magigin Malipayon an Imo Pamilya?
1. Kay ano nga importante an kasal ha pagkaada malipayon nga pamilya?
An maopay nga sumat tikang kan Jehova, an “malipayon nga Dios,” nga karuyag magin malipayon an mga pamilya. (1 Timoteo 1:11, NW) Hiya an nagpatikang han kahikayan ha pag-asawa. Importante an legal nga pag-asawa tungod kay nabulig ito basi magin malipayon ngan magin marig-on an pundasyon han pamilya. Sadang sundon han mga Kristiano an balaud han gobyerno may kalabotan ha legal nga pag-asawa.
Ano an pagtagad han Dios ha pag-asawa? Gintatagad niya ito nga permanente nga pag-upod han usa nga lalaki ngan usa nga babaye. Karuyag ni Jehova nga an mag-asawa magin maunungon ha kada tagsa. (Hebreo 13:4) Nangangalas hiya ha “pagbulag,” o pagdiborsyo. (Malakias 2:16) Igintutugot la niya an pagdiborsyo ngan pag-asawa utro kon nag-adulteryo an padis han usa.
2. Paonan-o sadang trataron han mag-asawa an kada tagsa?
Katuyoan ni Jehova nga magbinuligay an mag-asawa. (Genesis 2:18) Sugad nga ulo han pamilya, an bana kinahanglan manguna ha pagtagana han materyal nga panginahanglan han iya pamilya ngan ha pagtutdo ha ira mahitungod ha Dios. Kinahanglan andam hiya magsakripisyo para ha iya asawa. Sadang higugmaon ngan tahuron han mag-asawa an kada tagsa. Tungod kay diri hira hingpit, kinahanglan magpinasayloay hira basi magin malipayon an ira pag-asawa.
3. Sadang ka ba makigbulag ha imo padis kon diri na kamo malipayon?
Kon may problema an iyo pag-asawa, sadang kamo mangalimbasog nga sulbaron ito ha mahigugmaon nga paagi. (1 Korinto 13:4, 5) Diri iginrirekomenda han Pulong han Dios an pagbulag sugad nga solusyon han problema han mag-asawa.
4. Mga anak, ano an karuyag han Dios para ha iyo?
Karuyag ni Jehova nga magin malipayon kamo, ngan naghahatag hiya hin gimaopayi nga mga sagdon kon paonan-o magigin malipayon. Karuyag niya nga magpahimulos kamo tikang ha kinaadman ngan eksperyensya han iyo mga kag-anak. (Kolosas 3:20) Sugad nga Maglalarang, karuyag liwat niya nga magin malipayon kamo ha pagbuhat han iya kaburut-on ngan ha pagsunod ha iya Anak.
5. Mga kag-anak, paonan-o niyo masisiguro nga magigin malipayon an iyo mga anak?
Kinahanglan mangalimbasog kamo ha pagtagana hin pagkaon, urukyan, ngan bado ha iyo mga anak. (1 Timoteo 5:8) Pero basi magin malipayon hira, kinahanglan liwat niyo hira tutdoan nga higugmaon an Dios ngan mahibaro mahitungod ha iya. (Efeso 6:4) An iyo susbaranan ha pagpakita hin gugma ha Dios makakaimpluwensya gud ha ira. Kon tikang ha Biblia an iyo igintututdo, mabubuligan niyo hira nga mamolde an ira hunahuna ha husto nga paagi.
An iyo mga pagparig-on ngan kumendasyon makakabulig gud ha iyo mga anak. Kinahanglan liwat nira an sagdon ngan disiplina tungod kay magpapanalipod ito ha ira ha panggawi nga magwawara han ira kalipay. (Proberbios 22:15) Pero kinahanglan diri magin mapintas o madarahog ha pagdisiplina.
An mga Saksi ni Jehova nagpupublikar hin mga libro nga basado ha Biblia nga mabulig labi na ha mga kag-anak ngan mga anak.


text:
Urdaneta, Pilipinas
- Mayda impormasyon hini nga artikulo nga aada han Iningles nga bersyon nga angay ighubad ha Winaray
An Syudad han Urdaneta usa nga ikaduha nga klase nga syudad ha lalawigan han Pangasinan, Pilipinas. Sumala han census han tuig 2000, mayda ini populasyon ng 111,582 ka tawo ha 22,908 nga mga panimalay.
Mga baranggay[igliwat | edit source]
An Syudad han Urdaneta ginbahin ngadto hin katloan kag upat (34) nga mga baranggay.
Mga sumpay ha gawas[igliwat | edit source]
- Opisyal nga websayt han Syudad han Urdaneta
- Halipot nga Kasaysayan han Syudad han Urdaneta
- Urdaneta City Web Portal (ha Iningles)
- Urdaneta City Online (ha Iningles)
- Urdaneta City Blog (ha Iningles)
- Philippine Standard Geographic Code
- 2000 Philippine Census Information


text:
Taras Shevchenko
- Mayda impormasyon hini nga artikulo nga aada han Iningles nga bersyon nga angay ighubad ha Winaray
Hi Taras Hryhorovych Shevchenko (Ukranyano: Tapác ГpиrópoBич ШeBчéHko) (Marso 9 [D.E. Pebrero 25] 1814 – Marso 10 [D.E. Pebrero 26] 1861) usa nga Ukranyano nga maniniday, artista gihapon ngan usa nga humanista. An iya literaryo nga ginbilin amo an sinisiring nga batakan han moderno nga Ukranyano nga literatura ngan, ha dako nga bahin, han moderno nga Ukranyano nga yinaknan. Nagsurat gihapon hi Shevchenko ha Ruso ngan nagbilin hin damo nga mga obra maestra han iya buhat nga artistiko.


text:
Dumaguete
- Mayda impormasyon hini nga artikulo nga aada han Iningles nga bersyon nga angay ighubad ha Winaray
An Syudad han Dumaguete usa nga nga syudad ha lalawigan o probinsya han Negros Oriental ha Butnga nga Kabisay-an nga rehiyon han Kabisay-an ha Pilipinas. Amo ini an kapital, an prinsipal nga daungan hin sakayan o puerto, ngan gidako-i nga syudad han Negros Oriental. Sumala han 2000 nga census, mayda ini populasyon nga 102,265 ka tawo. Iton tawo nga taga-Dumaguete tinatawag nga "Dumagueteño" o "Dumagitnon".
Heyograpiya ngan klima[igliwat | edit source]
An Syudad han Dumaguete ginbahin ngadto hin katloan (30) nga mga baranggay, nga ginklasipika ini ngatanan komo urbano. An walo nga baranggay ha sawang o downtown han syudad kilalado kaurugan ha numbero. An giguti-ayi nga baranggay amo an Baranggay 4 nga mayda kahaluag hin 5.11 ka hektarya la, samtang an gidako-i nga baranggay amo an Baranggay Banilad nga mayda 362.71 ka hektarya.
Mga Reperensya[igliwat | edit source]
- PhilippineBusiness.com.ph - University Town
- http://www.tdh.nl/filelibrary/Deel3_ECPAT.pdf
- Philippine Standard Geographic Code
- 2000 Philippine Census Information


text:
Borongan
An Borongan usa nga syudad ha lalawigan o probinsya han Eastern Samar ha Sinirangan nga Kabisay-an nga rehiyon ha Kabisay-an ha Pilipinas. Amo ini an kapital han Eastern Samar. Sumala han 2000 census, mayda ini populasyon nga 55,141 ka tawo ha 10,699 nga panimalay.
Mga baranggay[igliwat | edit source]
An Borongan ginbahin ngadto hin kaunman kag usa (61) nga mga baranggay.
Kasaysayan[igliwat | edit source]
Han Pebrero 5, 2007 nahimo nga balaod an Buhat han Republika 9394 (o Republic Act 9394) nga nagbabalhin han Borongan tikang hin bungto ngadto hin syudad. Ginratipika ini han mga bungtohanon dida hin plebisito nga ginhimo dida han Hunyo 20, 2007. Kondi, nawara an pagkasyudad hini upod hin 15 nga iba nga mga syudad, katapos han paghatag han Korte Suprema han Pilipinas hin petisyon nga gindara han Liga hin mga Syudad han Pilipinas, ngan nagdeklara nga an balaod nga naghimo hin syudad (RA 9394) nga nagtugot han bungto nga magin syudad, nga natalapas han Batakan-Balaod. An mga nasabi nga syudad, siring han korte, waray kuno makatuman han mga panginahanglanon agod magin syudad ini.[1]
Mga kasarigan[igliwat | edit source]
Kitaa gihapon[igliwat | edit source]
Mga sumpay ha gawas[igliwat | edit source]
- Opisyal nga Websayt han Borongan
- Philippine Standard Geographic Code
- 2000 Philippine Census Information
- iborongan.com


text:
Talaan han pagpugong
This is a log of user blocking and unblocking actions. Automatically blocked IP addresses are not listed. See the block list for the list of currently operational bans and blocks.(Gibag-ohi | Giunhani) Kitaa an (burubag-o 50 | durudaan 50) (20 | 50 | 100 | 250 | 500)
- 18:19, 30 Hunyo 2014 Harvzs (Hiruhimangraw | mga ámot) ginpugngan hi 203.87.146.82 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 18:18, 30 Hunyo 2014 Harvzs (Hiruhimangraw | mga ámot) ginpugngan hi 112.209.138.154 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 18:15, 30 Hunyo 2014 Harvzs (Hiruhimangraw | mga ámot) ginpugngan hi 119.95.237.132 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 18:14, 30 Hunyo 2014 Harvzs (Hiruhimangraw | mga ámot) ginpugngan hi 49.149.14.53 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 18:13, 30 Hunyo 2014 Harvzs (Hiruhimangraw | mga ámot) changed block settings for 112.204.221.118 (Hiruhimangraw) with an expiry time of waray katapusan (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 14:26, 28 Hunyo 2014 MoiraMoira (Hiruhimangraw | mga ámot) ginpugngan hi Lamert (Hiruhimangraw | mga ámot) nga natatapos ha takna hin waray katapusan (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Cross-wiki issues (global sysop action): see nl:Wikipedia:Checklijst langdurig structureel vandalisme/Knowle (Crouch, Swale))
- 01:10, 28 Mayo 2014 Harvzs (Hiruhimangraw | mga ámot) ginpugngan hi 74.196.79.103 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 17:20, 22 Abril 2014 MoiraMoira (Hiruhimangraw | mga ámot) ginpugngan hi 2toy mora (Hiruhimangraw | mga ámot) nga natatapos ha takna hin waray katapusan (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Cross-wiki issues (global sysop action): sockpuppet of LTA 2toy mora/Bertrand101)
- 13:26, 22 Abril 2014 MoiraMoira (Hiruhimangraw | mga ámot) ginpugngan hi FootballLibrary (Hiruhimangraw | mga ámot) nga natatapos ha takna hin waray katapusan (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Cross-wiki issues (global sysop action): sockpuppet of Japan Football)
- 08:24, 21 Abril 2014 MoiraMoira (Hiruhimangraw | mga ámot) ginpugngan hi Japan Football (Hiruhimangraw | mga ámot) nga natatapos ha takna hin waray katapusan (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Cross-wiki issues (global sysop action): adding stub pages in another language or without sources and without content)
- 06:14, 20 Abril 2014 MoiraMoira (Hiruhimangraw | mga ámot) ginpugngan hi Parkhwangkang (Hiruhimangraw | mga ámot) nga natatapos ha takna hin waray katapusan (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Cross-wiki issues (global sysop action): LTA 2toy mora/Bertrand101)
- 10:42, 18 Abril 2014 MoiraMoira (Hiruhimangraw | mga ámot) ginpugngan hi Japan Football (Hiruhimangraw | mga ámot) nga natatapos ha takna hin 15 mga minuto (diri gintutugutan an paghimo hin akawnt) (Cross-wiki issues (global sysop action): please read your talk page)
- 22:08, 8 Marso 2014 Tegel (Hiruhimangraw | mga ámot) gintanggal an pagpugong Kolega2357 (Hiruhimangraw | mga ámot)
- 22:04, 8 Marso 2014 Tegel (Hiruhimangraw | mga ámot) ginpugngan hi Kolega2357 (Hiruhimangraw | mga ámot) nga natatapos ha takna hin 2 ka oras (diri gintutugutan an paghimo hin akawnt, autoblock disabled) (For response)
- 08:21, 17 Pebrero 2014 Harvzs (Hiruhimangraw | mga ámot) ginpugngan hi Machine basher (Hiruhimangraw | mga ámot) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 19:14, 12 Pebrero 2014 Harvzs (Hiruhimangraw | mga ámot) ginpugngan hi 176.74.116.39 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 19:33, 4 Pebrero 2014 Harvzs (Hiruhimangraw | mga ámot) ginpugngan hi 80.92.188.153 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 19:05, 21 Enero 2014 Harvzs (Hiruhimangraw | mga ámot) ginpugngan hi 120.28.127.56 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 19:05, 21 Enero 2014 Harvzs (Hiruhimangraw | mga ámot) ginpugngan hi 112.204.221.118 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 18:19, 4 Enero 2014 Harvzs (Hiruhimangraw | mga ámot) ginpugngan hi 64.183.42.31 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 08:13, 29 Agosto 2013 Harvzs (Hiruhimangraw | mga ámot) ginpugngan hi Thomasmusser07 (Hiruhimangraw | mga ámot) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (nagbutang hin spam)
- 08:12, 29 Agosto 2013 Harvzs (Hiruhimangraw | mga ámot) ginpugngan hi Margieford (Hiruhimangraw | mga ámot) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (nagbutang hin spam)
- 08:07, 17 Agosto 2013 JinJian (Hiruhimangraw | mga ámot) ginpugngan hi 208.120.171.39 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (Pagsusuksok hin sayop nga pananabutan)
- 03:01, 12 Hulyo 2013 Harvzs (Hiruhimangraw | mga ámot) ginpugngan hi 201.127.109.225 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Pansusuksok hin inamasang/buro-buro ngadto ha mga pakli)
- 11:15, 24 Abril 2013 JinJian (Hiruhimangraw | mga ámot) ginpugngan hi 81.26.39.194 (Hiruhimangraw) nga natatapos ha takna hin 1 ka semana (anonymous users only, diri gintutugutan an paghimo hin akawnt)
- 17:33, 20 Pebrero 2013 JinJian (Hiruhimangraw | mga ámot) changed block settings for 78.160.72.17 (Hiruhimangraw) with an expiry time of 1 ka adlaw (anonymous users only, diri gintutugutan an paghimo hin akawnt) (Pagsusuksok hin sayop nga pananabutan)
- 17:31, 20 Pebrero 2013 JinJian (Hiruhimangraw | mga ámot) changed block settings for 78.160.72.17 (Hiruhimangraw) with an expiry time of 3 ka adlaw (anonymous users only, diri gintutugutan an paghimo hin akawnt) (Pagsusuksok hin sayop nga pananabutan)
- 17:27, 20 Pebrero 2013 JinJian (Hiruhimangraw | mga ámot) ginpugngan hi 78.160.72.17 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (Pagsusuksok hin sayop nga pananabutan)
- 19:49, 19 Pebrero 2013 Vogone (Hiruhimangraw | mga ámot) ginpugngan hi EMr KnG (Hiruhimangraw | mga ámot) nga natatapos ha takna hin 3 ka adlaw (diri gintutugutan an paghimo hin akawnt, Diri ginpapagana an e-mail) (Cross-wiki issues (global sysop action))
- 10:33, 19 Pebrero 2013 JinJian (Hiruhimangraw | mga ámot) ginpugngan hi 37.243.128.175 (Hiruhimangraw) nga natatapos ha takna hin 1 ka bulan (anonymous users only, diri gintutugutan an paghimo hin akawnt)
- 23:59, 14 Pebrero 2013 JinJian (Hiruhimangraw | mga ámot) ginpugngan hi 187.143.202.1 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (Pagsusuksok hin sayop nga pananabutan)
- 15:16, 12 Pebrero 2013 JinJian (Hiruhimangraw | mga ámot) ginpugngan hi 118.186.8.71 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (Pagsusuksok hin sayop nga pananabutan)
- 15:15, 12 Pebrero 2013 JinJian (Hiruhimangraw | mga ámot) ginpugngan hi 49.96.251.25 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (Pagsusuksok hin sayop nga pananabutan)
- 07:47, 30 Hulyo 2012 Harvzs (Hiruhimangraw | mga ámot) ginpugngan hi 210.213.139.12 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli)
- 12:58, 6 Pebrero 2012 JinJian (Hiruhimangraw | mga ámot) ginpugngan hi 213.147.2.172 (Hiruhimangraw) nga natatapos ha takna hin 3 ka bulan (anonymous users only, diri gintutugutan an paghimo hin akawnt) (bandalismo)
- 05:06, 17 Enero 2012 Harvzs (Hiruhimangraw | mga ámot) ginpugngan hi 178.134.42.53 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (nagbutang hin diri-Winaray)
- 02:50, 14 Disyembre 2011 Teles (Hiruhimangraw | mga ámot) ginpugngan hi 212.182.64.86 (Hiruhimangraw) nga natatapos ha takna hin 2 ka oras (diri gintutugutan an paghimo hin akawnt) (cross-wiki vandalism. Open proxy.)
- 17:54, 11 Disyembre 2011 Harvzs (Hiruhimangraw | mga ámot) ginpugngan hi 111.68.59.72 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Inserting nonsense/gibberish into pages)
- 17:53, 11 Disyembre 2011 Harvzs (Hiruhimangraw | mga ámot) ginpugngan hi 94.155.239.162 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Inserting nonsense/gibberish into pages)
- 17:52, 11 Disyembre 2011 Harvzs (Hiruhimangraw | mga ámot) ginpugngan hi 222.127.226.246 (Hiruhimangraw) nga natatapos ha takna hin 1 ka tuig (diri gintutugutan an paghimo hin akawnt, Diri ginpapagana an e-mail, diri makakaliwat hit kalugaringon nga hiruhimangraw nga pakli) (Removing content from pages)
- 14:15, 18 Nobyembre 2011 JinJian (Hiruhimangraw | mga ámot) ginpugngan hi 8.25.203.19 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (Inserting false information)
- 10:26, 16 Nobyembre 2011 JinJian (Hiruhimangraw | mga ámot) ginpugngan hi 189.58.135.18 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (vandalism)
- 16:27, 28 Oktubre 2011 JinJian (Hiruhimangraw | mga ámot) changed block settings for P3utangf7uck (Hiruhimangraw | mga ámot) with an expiry time of 3 ka adlaw (diri gintutugutan an paghimo hin akawnt) (first warning)
- 16:04, 28 Oktubre 2011 JinJian (Hiruhimangraw | mga ámot) ginpugngan hi P3utangf7uck (Hiruhimangraw | mga ámot) nga natatapos ha takna hin 1 ka tuig (diri gintutugutan an paghimo hin akawnt) (vandalism)
- 16:02, 28 Oktubre 2011 JinJian (Hiruhimangraw | mga ámot) ginpugngan hi 111.68.59.76 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (vandalism)
- 14:13, 29 Septyembre 2011 JinJian (Hiruhimangraw | mga ámot) ginpugngan hi 112.202.33.89 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (Inserting nonsense/gibberish into pages)
- 05:39, 28 Septyembre 2011 Teles (Hiruhimangraw | mga ámot) ginpugngan hi 112.202.33.89 (Hiruhimangraw) nga natatapos ha takna hin 2 ka oras (anonymous users only, diri gintutugutan an paghimo hin akawnt, diri makakaliwat hit kalugaringon nga hiruhimangraw nga pakli) (Cross-wiki vandalism.)
- 05:57, 7 Agosto 2011 Harvzs (Hiruhimangraw | mga ámot) ginpugngan hi 203.97.120.103 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (Inserting nonsense/gibberish into pages)
- 11:38, 5 Agosto 2011 JinJian (Hiruhimangraw | mga ámot) ginpugngan hi 121.54.29.82 (Hiruhimangraw) nga natatapos ha takna hin 1 ka tuig (anonymous users only, diri gintutugutan an paghimo hin akawnt) (Inserting nonsense/gibberish into pages)
- 09:28, 3 Hulyo 2011 Teles (Hiruhimangraw | mga ámot) ginpugngan hi 112.202.108.166 (Hiruhimangraw) nga natatapos ha takna hin 2 ka oras (anonymous users only, diri gintutugutan an paghimo hin akawnt, diri makakaliwat hit kalugaringon nga hiruhimangraw nga pakli) (Vandalism)


text:
Charles Curtis
Hi Charles Curtis (Enero 25, 1860 – Pebrero 8, 1936) usa nga Representante han Estados Unidos, Senador han Estados Unidos tikang ha Kansas nga ha urhe ginpili nga Senate Majority Leader han iya mga igkasi-Senador nga Republikano, ngan amo an ika-katloan kag usa nga Sugbong-Mangulo han Estados Unidos. Hiya an syahan nga tawo nga kilalado nga diri-Europeo an katulinan nga nakaabot hin usa han duha nga gihataasi nga mga puwesto han ehekutibo nga sanga han kagamhanan han Estados Unidos. An kadam-an han katulinan ha iya nanay nga bahin Lumadnon-nga-Amerikano, ngan nagtubo hiya nga naukoy upod han iya mga lolo ngan lola ha nanay didto han reserbado nga katunaan han tribo nga Kaw.
Komo abogado, sayo nga sinmulod hi Curtis hin politikanhon nga kinabuhi, nagdinaog hin damo nga mga panahon-hin-pag-alagad, tikang han 1892 komo Republikano ngado han Balayan han mga Representante han Estados Unidos tikang han iya distrito ha Topeka, Kansas. Napili hiya ngadto han Senado han Estados Unidos, syahan han Magbabalaod han Kansas (han 1906 ngan 1914), ngan ha urhe ha pagbotos han katawhan (han 1920 ngan 1926), nga diin nagsirbe hiya hin usa nga unom-ka-tuig nga panahon-hin-pag-alagad tikang han 1907 kutob 1913, ngan sunod an kadam-an hin tulo ka panahon-hin-pag-alagad tikang han 1915 kutob 1929 (nga amo an tuig nga hiya nagin Sugbong-Mangulo). An iya maiha nga kasikat ngan mga pagkanit-kanit ha Kansas ngan ha nasodnon nga politika nakabulig hin pagpakusog ha iya ha liderato han Senado; nakakuha hiya hin suporta nga na-elihir nga Minority Whip han Senado tikang 1915–1924 ngan sunod, komo Majority Leader han Senado tikang 1925-1929. Ha hini nga mga puwesto importante an iya gindara nga papel ha pagdumara hin paghimo hin balaod ngan pakaabot han mga nasodnon nga ungara han Partido Republikano.
Katapos han lampaso nga pagdaog han Republikano nga mga kandidato hin Mangulo ngan Sugbong-Mangulo han 1928, binmiya hi Curtis tikang han Senado agod magin Sugbong-Mangulo ha ilarom ni Mangulo Herbert Hoover.


text:
TACLOBAN CITY - Naka-atubang yana hin usa nga kaso ha Sandigan bayan an mayor ngan an duwa nga opisyales ha San Sebastian, Samar mahitungod han guin-aaligar nga kapakyas han pagfile ngan pagpasa hin sakto nga oras an kinada bulan nga Government Service Insurance System (GSIS) premiums han ira mga tinaglawas tikang han tuig 2008- 2012.
Subay ha resolution, an nakakuha hin supisyente nga ebidesnya an Ombudsman para mapakasahan hira Arnold Abalos, Municipal Treasurer Virginia Uy, and Municipal Accountant Pepita Mabini of 40 counts of violation of Section 5(c) in relation to 52(g) of The Government Service Insurance System Act of 1997 (Republic Act 8291).
Subay dida han pamahayag nga guin-isyu han GSIS dida han Mayo 31, 2012 nga an mao nga munisipalidad in pakyas nga makaghatag hin GSIS premiums tikang han bulan han Abril 2008 hasta Disyembre 2011, ngan January hasta Abril 2012.
Masobra naman ha 6 milyones de pesos ( P6,786,787.84) an kabug-usan nga kantidad han mao nga premium.Ngan labot la hini in mayda guihapon kabaraydan pa an San Sebastian hin maabot 8 milyones de pesos (P7,633,236.08).
An Section 5(c) of RA 829 in guintatagan hin kaangayan nga penalidad an mga empleyado nga pakyas nga makabayad o makaghatag an ira naman Kontribusyon o kun malangan an iksakto nga kabaraydan han binulan nga kontribusyon.


text:
AN BARANTAYAN (ARADMAN NGA EDISYON) HULYO 2014
Ini nga gowa nagsusulod han aradman nga mga artikulo para ha Septyembre 1 tubtob 28, 2014.
Malipayon nga Nagsakripisyo Hira ha Pag-alagad—Ha Micronesia
Adton tikang ha iba-iba nga nasud nga nag-aalagad ha mga isla ha Pasipiko agsob umatubang hin tulo nga komon nga ayat. Paonan-o ito nalamposan hinin mga magwarali han Ginhadian?
“Kilala ni Jehova an Iya mga Gintatag-iya”
Paonan-o an “pundasyon” ngan “selyo” nga gin-unabi ha 2 Timoteo 2:19 nabulig nga makilala adton mga gintatag-iya ni Jehova?
An Katawohan ni Jehova ‘Nagsasalikway han Pagkadiri-matadong’
Ano an koneksyon han mga pulong nga ‘isalikway an pagkadiri-matadong’ ha mga panhitabo ha panahon ni Moises? Ano nga mga leksyon an aton hibabaroan tikang hini nga panhitabo?
Nawad-an hin Amay—Nakabiling hin Amay
Basaha an istorya han kinabuhi ni Gerrit Lösch, usa nga membro han Nagmamando nga Lawas.
“Kamo an Akon mga Saksi”
Ano an iginpapasabot han aton pagin mga Saksi ni Jehova?
“Magigin mga Saksi Ko Kamo”
Kay ano nga hi Jesus nagsiring nga “magigin mga saksi ko kamo,” diri mga saksi ni Jehova? Paonan-o kita makakapabilin nga madasigon ha aton pagsangyaw nga buruhaton?


text:
KAPITULO 16
Magin Marig-on ha Totoo nga Pagsingba
Ano an igintututdo han Biblia mahitungod han paggamit hin mga imahen?
Ano an panhunahuna han mga Kristiano mahitungod han relihiyoso nga mga piyesta?
Paonan-o mo maisasaysay ha iba an imo mga tinotoohan ha paagi nga diri hira maiinsulto?
PANANGLITAN hinbaroan mo nga nahugawan hinduro an iyo komunidad. May-ada ngay-an usa ka tawo nga patagô nga naglalabog hin nakakahilo nga basura ha iyo lugar, ngan yana namimeligro na an mga kinabuhi. Ano an imo bubuhaton? Sigurado nga mabaya ka hito nga lugar kon mahihimo mo. Kondi katapos mo bumaya, magpapakiana ka la gihapon, ‘Nahiloan ba ako?’
2 Pariho nga sitwasyon an nabangon may kalabotan ha palso nga relihiyon. An Biblia nagtututdo nga an sugad nga pagsingba naimpluwensyahan han mahugaw nga mga katutdoan ngan mga buhat. (2 Korinto 6:17) Salit importante nga gumawas ka ha ‘Babilonya nga Daku,’ an imperyo han palso nga relihiyon ha kalibotan. (Pahayag 18:2, 4) Ginbuhat mo na ba ini? Kon amo, angay ka kumendasyonan. Kondi diri igo an pagbulag la o pagbaya ha usa nga palso nga relihiyon. Katapos hito, kinahanglan pakianhan mo an imo kalugaringon, ‘May nagpapabilin pa ba ha akon nga bisan ano nga tigaman han palso nga relihiyon?’ Tagda an pipira nga mga ehemplo.
PAGSINGBA HA MGA IMAHEN NGAN HA MGA KAAPOY-APOYAN
3 An iba maiha na nga may-ada mga imahen o mga altar ha ira mga balay. May-ada ka ba liwat hito? Kon amo, bangin naabat ka nga malain o sayop an pag-ampo ha Dios nga waray han sugad nga nakikita nga bulig. Bangin hinigugma mo pa ngani an pipira hini nga mga butang. Kondi an Dios na mismo an nasiring kon paonan-o hiya sadang pagsingbahon, ngan an Biblia nagtututdo nga diri niya karuyag nga gumamit kita hin mga imahen. (Eksodo 20:4, 5; Salmo 115:4-8; Isaias 42:8; 1 Juan 5:21) Salit mahimo ka magmarig-on ha totoo nga pagsingba pinaagi han pagbungkag ha bisan ano nga mga butang nga gintatag-iya mo nga may kalabotan ha palso nga pagsingba. Oo, hunahunaa gud ito sugad han paghunahuna hito ni Jehova—nga “mangil-ad” ito.—Deuteronomio 27:15.
4 An pagsingba ha mga kaapoy-apoyan komon liwat ha damu nga palso nga relihiyon. Antes mahibaro han kamatuoran han Biblia, natoo an iba nga an mga patay may sarabotan ha diri-nakikita nga lugar ngan mahimo kuno hira makabulig o makadaot ha mga buhi. Bangin nahiaraan mo hadto nga mangalimbasog gud ha pagpalipay ha imo patay na nga mga kaapoy-apoyan. Kondi sugad han imo hinbaroan ha Kapitulo 6 hini nga libro, an mga patay diri na naeksister ha bisan diin. Tungod hito, waray kapulsanan an mga pangalimbasog ha pakigkomunikar ha ira. Bisan ano nga mga mensahe nga baga in tikang ha namatay nga hinigugma, ha pagkamatuod tikang ha mga demonyo. Salit, gindid-an ni Jehova an mga Israelita nga magsari ha pakiistorya ha mga patay o makigbahin ha bisan ano nga klase hin espiritismo.—Deuteronomio 18:10-12.
5 Kon an paggamit hin mga imahen o pagsingba ha mga kaapoy-apoyan bahin han imo paagi han pagsingba hadto, ano an imo bubuhaton? Basaha ngan pamalandonga an mga bersikulo han Biblia nga nagpapatin-aw ha imo kon ano an panhunahuna han Dios mahitungod hini nga mga butang. Pag-ampo ngadto kan Jehova kada adlaw mahitungod han imo hingyap nga magmarig-on ha totoo nga pagsingba, ngan paghangyo ha iya nga buligan ka nga magkaada han panhunahuna nga sugad han iya panhunahuna.—Isaias 55:9.
PASKO—DIRI GINSASAUROG HAN SIYAHAN NGA MGA KRISTIANO
6 An pagsingba han usa ka tawo mahimo mahugawan han palso nga relihiyon may kalabotan ha popular nga mga piyesta. Tagda pananglitan an Pasko. An Pasko nagsasaurog kuno han katawo ni Jesu-Kristo, ngan haros an ngatanan nga relihiyon nga nag-aangkon nga Kristiano nagsasaurog hito. Kondi, waray ebidensya nga an siyahan-siglo nga mga disipulo ni Jesus nagsaurog hito nga piyesta. An libro nga Sacred Origins of Profound Things nasiring: “Ha sulod hin duha ka gatos ka tuig katapos matawo hi Kristo, waray usa nga maaram, ngan gutiay la nga mga tawo an interesado ha eksakto nga petsa han iya katawo.”
7 Bisan kon nahibaro an mga disipulo ni Jesus han eksakto nga petsa han iya katawo, sigurado nga diri hira magsasaurog hito. Kay ano? Tungod kay sugad han iginsasaysay han The World Book Encyclopedia, an siyahan nga mga Kristiano “naghunahuna nga pagano nga kustomre an pagsaurog han katawo han bisan hin-o.” An mga nagsaurog la han adlaw nga natawohan nga gin-unabi ha Biblia amo an duha nga magmarando nga waray magsingba kan Jehova. (Genesis 40:20; Markos 6:21) An mga pagsaurog han adlaw nga natawohan ginbuhat liwat ha pagpasidungog ha pagano nga mga dios. Pananglitan, ha Mayo 24 ginsaurog han mga Romano an adlaw nga natawohan han diosa nga hi Diana. Kinabuwasan, ira ginsaurog an adlaw nga natawohan han ira dios-nga-adlaw, hi Apolo. Salit, an mga pagsaurog han adlaw nga natawohan konektado ha paganismo, diri ha Kristianidad.
8 May usa pa nga hinungdan kon kay ano nga an siyahan-siglo nga mga Kristiano waray magsaurog han adlaw nga natawohan ni Jesus. Posible nga maaram an mga disipulo ni Jesus nga an mga pagsaurog han adlaw nga natawohan konektado ha patootoo. Pananglitan, damu nga mga Griego ngan mga Romano ha kadaan nga mga panahon an natoo nga may espiritu nga presente ha katawo han tagsa nga tawo ngan nagpapanalipod ha iya ha bug-os nga kinabuhi. “Ini nga espiritu may-ada misteryoso nga relasyon ha dios nga ha iya adlaw nga natawohan igin-anak an indibiduwal,” siring han libro nga The Lore of Birthdays. Sigurado nga diri malilipay hi Jehova ha bisan ano nga pagsaurog nga magkakaw-ing kan Jesus ha patootoo. (Isaias 65:11, 12) Niyan kay ano man nga damu hinduro nga mga tawo an nagsasaurog han Pasko?
AN GINTIKANGAN HAN PASKO
9 Damu ka gatos ka tuig na an naglabay katapos mabuhi hi Jesus ha tuna han nagtikang an mga tawo pagsaurog han iya katawo ha Disyembre 25. Kondi diri ito an petsa han katawo ni Jesus, kay matin-aw nga natawo hiya han Oktubre.* Niyan kay ano man nga ginpili an Disyembre 25? An iba nga ha urhi nag-angkon nga Kristiano hira posible nga “naruyag nga mahituman an petsa ha pagano nga piyesta han mga Romano nga nagsasaurog han ‘kompleanyo han waray pa mapirde nga adlaw.’” (The New Encyclopædia Britannica) Ha panahon han katugnaw, nga an adlaw baga in maluya hinduro, an mga pagano naghihimo hin mga seremonya basi bumalik ini nga surok han kapaso ngan kalamrag tikang ha hirayo nga mga pagbiyahe hito. Ginhunahuna nga ha Disyembre 25 nagtitikang an adlaw ha pagbalik hito. Ha pangalimbasog nga makombirte an mga pagano, ginsunod han mga lider han relihiyon ini nga piyesta ngan nangalimbasog nga himoon ito nga sugad hin kanan “Kristiano.”#
10 An pagano nga gintikangan han Pasko maiha na nga kinilala. Tungod han diri-Kasuratanhon nga tinikangan hito, igindiri an Pasko ha Inglatera ngan ha pipira nga mga kolonya han Amerika durante han ika-17 ka siglo. Bisan hin-o nga diri magtrabaho ha adlaw han Pasko kinahanglan magbayad hin multa. Pero waray pag-iha, an daan nga mga kustomre nagin popular na liwat, ngan igindugang an bag-o nga mga kustomre. An Pasko nagin popular na liwat nga piyesta, ngan popular pa gihapon ito yana ha damu nga mga nasud. Kondi, tungod kay an Pasko may kalabotan ha palso nga relihiyon, adton naruruyag nga lipayon an Dios diri nagsasaurog hito o han bisan ano nga iba pa nga piyesta nga nagtikang ha pagano nga pagsingba.%
IMPORTANTE GUD BA AN GINTIKANGAN HAN MGA PIYESTA?
11 An iba nauyon nga an mga piyesta sugad han Pasko may-ada pagano nga gintikangan kondi naghuhunahuna pa gihapon nga diri sayop an pagsaurog hito. Tutal, an kadam-an nga mga tawo diri man naghuhunahuna mahitungod han palso nga pagsingba kon ginsasaurog nira an mga piyesta. Ini nga mga okasyon naghahatag liwat ha mga pamilya hin mga higayon nga magkatarampo. Ini ba an ginhuhunahuna mo? Kon amo, posible gud nga gugma ha pamilya, diri gugma ha palso nga relihiyon, an hinungdan nga baga in makuri an pagin marig-on ha totoo nga pagsingba. Sarig nga karuyag ni Jehova, an usa nga nagpatikang han pamilya, nga magkaada ka maopay nga relasyon ha imo mga paryente. (Efeso 3:14, 15) Kondi mapaparig-on mo an sugad nga mga bugkos ha mga paagi nga inuuyonan han Dios. Mahitungod han pinakaimportante nga butang nga sadang naton hunahunaon, hi apostol Pablo nagsurat: “Proybahan [“Siguroha,” NW] niyo an maruruyagan han Ginoo.”—Efeso 5:10.
12 Bangin naghuhunahuna ka nga diri an mga gintikangan han mga piyesta an hinungdan kon kay ano nga ginsasaurog ito yana. Importante gud ba an mga gintikangan hito? Oo! Ha pag-ilustrar: Pananglitan nakakita ka hin usa nga dulse dida ha kali. Pupuruton mo ba ngan kakaunon iton nga dulse? Syempre diri! Mahugaw ito. Pariho hito nga dulse, an mga piyesta bangin baga in makaruruyag, kondi mahugaw an gintikangan hito. Basi magin marig-on ha totoo nga pagsingba, kinahanglan subaron naton an punto-de-bista ni propeta Isaias, nga nagsiring ha totoo nga mga magsiringba: “Ayaw kawkaw hin mahugaw nga butang.”—Isaias 52:11.
GAMITA AN PAGSABOT HA PAKIG-UPOD HA IBA
13 Bangin bumangon an mga problema kon magdesisyon ka nga diri makigbahin ha mga piyesta. Pananglitan, bangin mahipausa an imo mga katrabaho kon kay ano nga diri ka naapi ha pagselebrar ha piyesta ha imo gintatrabahoan. Ano an imo bubuhaton kon tagan ka hin regalo ha Pasko? Sayop ba an pagkarawat hito? Ano an imo bubuhaton kon an imo bana o asawa diri mo igkasi-tumuroo? Ano an bubuhaton mo basi masiguro nga diri umabat an imo mga anak nga may kulang ha ira tungod ha diri pagsaurog hin mga piyesta?
14 Ginkikinahanglan an maopay nga pagsabot basi hibaroan kon ano an bubuhaton ha tagsa nga sitwasyon. Kon may magsiring ha imo nga, “Malipayon nga piyesta,” o ano pa man, puydi mo la pasalamatan hiya. Kondi kon pananglitan an usa pirme mo nakikita o regular nga katrabaho mo, hito nga kahimtang, mahimo ka magsaysay hin dugang pa. Ha ngatanan nga kahimtang, magin mataktika. An Biblia nagsasagdon: “An iyo pulong kinahanglan nga may maada grasya, nga ginparasa hin asin, basi nga iyo hibaroan an pagbatonay ha usa kag usa.” (Kolosas 4:6) Ayaw gud pagpakita hin kawaray-pagtahod ha iba. Lugod, mataktika nga isaysay an imo gintotoohan. Isaysay hin matin-aw nga diri ka nakontra ha panhatag hin mga regalo ngan ha mga pagtarotarampo kondi karuyag mo makigbahin hini nga mga buruhaton ha iba nga panahon.
15 Ano man an imo bubuhaton kon may-ada naruruyag magregalo ha imo? Nadepende gud ito ha mga kahimtang. An humaratag bangin sumiring: “Maaram ako nga diri ka nagsasaurog han piyesta. Kondi, karuyag ko ihatag ini ha imo.” Bangin magdesisyon ka nga hito nga mga kahimtang, an pagkarawat hin regalo diri pariho ha pakigbahin ha piyesta. Syempre, kon an humaratag diri maaram han imo mga tinotoohan, mahimo mo isumat ha iya nga diri ka nagsasaurog han piyesta. Makakabulig ini ha pagsaysay kon kay ano nga nakarawat ka hin regalo kondi diri ka nagriregalo durante hito nga okasyon. Ha luyo nga bahin, magigin maaramon an diri pagkarawat hin regalo kon matin-aw nga an motibo han pagregalo amo an pagpakita nga diri ka nasunod ha imo mga tinotoohan o nga magkukompromiso ka basi la makakarawat hin regalo.
ANO AN BUBUHATON MO MAY KALABOTAN HA DIRI-TUMUROO NGA MGA KAPAMILYA?
16 Ano man kon an imo mga kapamilya diri nauyon ha imo mga tinotoohan? Magin mataktika liwat. Diri kinahanglan nga makiglantugi ka mahitungod han tagsa nga kustomre o selebrasyon nga karuyag isaurog han imo mga paryente. Lugod, tahora an ira katungod ha pagkaada kalugaringon nga mga opinyon, sugad la nga karuyag mo nga tahuron nira an imo mga katungod. (Mateo 7:12) Ayaw pagbuhat hin bisan ano nga makakahimo ha imo nga sugad hin nakikigbahin ka na ha piyesta. Kondi, magin makatadunganon ha mga buruhaton nga waray kalabotan ha aktuwal nga selebrasyon. Syempre, kinahanglan gumios ka pirme ha paagi nga diri makakadaot han imo maopay nga konsensya.—1 Timoteo 1:18, 19.
17 Ano an mahihimo mo basi an imo mga anak diri umabat nga may-ada kulang ha ira tungod ha diri pagsaurog han mga piyesta nga diri uyon ha Kasuratan? Nadepende gud ini ha ginbubuhat mo ha iba nga mga panahon han tuig. An iba nga mga ginikanan naghihikay hin mga panahon ha paghatag hin mga regalo ha ira mga anak. An usa han pinakamaopay nga mga regalo nga maihahatag mo ha imo mga anak amo an imo panahon ngan mahigugmaon nga atensyon.
MAHIARA HA PAGBUHAT HAN TOTOO NGA PAGSINGBA
18 Basi mapalipay an Dios, kinahanglan isalikway mo an palso nga pagsingba ngan magin marig-on ha totoo nga pagsingba. Ano an nahidadabi hini? An Biblia nasiring: “Magpinalandunganay an usa kag usa ha aton ha pag-aghat ha gugma ngan ha mga mag-opay nga buhat; diri ta bayaan an aton pagtarotarampo, sugad han batasan han iba, kondi maglinaygayay kita labi na gud, nga iyo gintatan-aw nga an adlaw nagtitikahirani na.” (Hebreo 10:24, 25) An Kristiano nga mga katirok makalilipay nga mga okasyon para ha imo ha pagsingba ha Dios ha paagi nga inuuyonan niya. (Salmo 22:22; 122:1) Ha sugad nga mga katirok, may-ada “pagdinasigay” ha butnga han matinumanon nga mga Kristiano.—Roma 1:12, NW.
19 An usa pa nga paagi nga magigin marig-on ka ha totoo nga pagsingba amo an pagsumat ha iba mahitungod han mga butang nga imo na hinbaroan tikang ha pag-aram ha Biblia kaupod han mga Saksi ni Jehova. Damu nga mga tawo an tinuod nga ‘nanhahayhay ngan nagsisinggit’ tungod han karaotan nga nahitatabo ha kalibotan yana. (Esekiel 9:4) Bangin may kilala ka nga mga tawo nga sugad hito an inaabat. Kay ano nga diri isumat ha ira an mahitungod han imo basado-ha-Biblia nga ginlalaoman ha tidaraon? Samtang nakikig-upod ka ha totoo nga mga Kristiano ngan iginsusumat mo ha iba an mahitungod han urusahon nga mga kamatuoran han Biblia nga imo na hinbaroan, aabaton mo nga an bisan ano nga paghingyap ha mga kustomre han palso nga pagsingba nga bangin nagpapabilin ha imo kasingkasing hinay-hinay nga mawawara. Sarig nga magmamalipayon ka hinduro ngan makakarawat mo an damu nga mga bendisyon kon magin marig-on ka ha totoo nga pagsingba.—Malakias 3:10.
KON ANO AN IGINTUTUTDO HAN BIBLIA
- An totoo nga pagsingba diri nagsisingba ha mga kaapoy-apoyan ngan diri liwat nagamit hin mga imahen.—Eksodo 20:4, 5; Deuteronomio 18:10-12.
- Sayop an pakigbahin ha mga selebrasyon nga may-ada pagano nga gintikangan.—Efeso 5:10.
- An totoo nga mga Kristiano sadang magin mataktika kon iginsasaysay nira ha iba an ira mga tinotoohan.—Kolosas 4:6.
# An Saturnalia nagin basihan liwat ha pagpili han Disyembre 25. Ini nga piyesta nga nagpapasidungog ha Romano nga dios han pag-uma nahitabo han Disyembre 17-24. Durante han piyesta han Saturnalia nahitabo an mga panagtawo, pagkalipayan, ngan panhatag hin mga regalo.
% Para ha paghisgot kon ano an panhunahuna han totoo nga mga Kristiano ha iba pa nga popular nga mga piyesta, kitaa an Apendise.
Mga Pakiana
1, 2. Ano nga pakiana an kinahanglan igpakiana mo ha imo kalugaringon katapos bayaan an palso nga relihiyon, ngan ha paghunahuna mo, kay ano nga importante ini?
3. (a) Ano an ginsisiring han Biblia mahitungod han paggamit hin mga imahen, ngan kay ano nga bangin makuri karawaton han iba an panhunahuna han Dios? (b) Ano an sadang mo buhaton ha bisan ano nga mga butang nga gintatag-iya mo nga may kalabotan ha palso nga pagsingba?
4. (a) Paonan-o kita nahibaro nga waray kapulsanan an pagsingba ha mga kaapoy-apoyan? (b) Kay ano nga gindid-an ni Jehova an iya katawohan ha pagbuhat hin bisan ano nga klase hin espiritismo?
5. Ano an bubuhaton mo kon an paggamit hin mga imahen o pagsingba ha mga kaapoy-apoyan bahin han imo pagsingba hadto?
6, 7. (a) An Pasko nagsasaurog kuno han ano, ngan ginsaurog ba ito han siyahan-siglo nga mga sumurunod ni Jesus? (b) Konektado ha ano an mga pagsaurog han adlaw nga natawohan durante han panahon han siyahan nga mga disipulo ni Jesus?
8. Isaysay an koneksyon han mga pagsaurog han adlaw nga natawohan ngan han patootoo.
9. Paonan-o napili an Disyembre 25 sugad nga adlaw ha pagsaurog han katawo ni Jesus?
10. Ha naglabay nga mga panahon, kay ano nga an iba nga mga tawo diri nagsasaurog han Pasko?
11. Kay ano nga an iba nga mga tawo nagsasaurog han mga piyesta, kondi ano an pinakaimportante nga sadang naton hunahunaon?
12. Iilustrar kon kay ano nga sadang likyan naton an mga kustomre ngan mga pagsaurog nga mahugaw an gintikangan.
13. Ano nga mga problema an mahimo bumangon kon diri ka nakikigbahin ha mga piyesta?
14, 15. Ano an bubuhaton mo kon may magsiring ha imo nga, “Malipayon nga piyesta,” o may-ada naruruyag magregalo?
16. Paonan-o ka magigin mataktika ha pagdumara ha mga buruhaton nga may kalabotan ha mga piyesta?
17. Paonan-o mo mabubuligan an imo mga anak nga diri umabat nga may-ada kulang ha ira tungod kay nakikita nira an iba nga nagsasaurog han mga piyesta?
18. Paonan-o an pagtambong ha Kristiano nga mga katirok makakabulig ha imo nga magin marig-on ha totoo nga pagsingba?
19. Kay ano nga importante nga isumat mo ha iba an mahitungod han mga butang nga imo na hinbaroan tikang ha Biblia?


text:
Peninsula han Zamboanga
An Peninsula o Rawis han Zamboanga (ha Iningles: Zamboanga Peninsula) amo in peninsula o rawis ngan usa nga rehiyon administratibo dida hiton nga peninsula ha Pilipinas.
An Rehiyon[igliwat | edit source]
An Zamboanga Peninsula gindesignar nga Rehiyon IX, ngan mayda ini tulo nga probinsya, nga amo an, Zamboanga del Norte, Zamboanga del Sur, ngan Zamboanga Sibugay. An rehiyon han Peninsula han Zamboanga gintawag han una nga Katundan nga Mindanao ugsa han pagpagawas han Executive Order No. 36 han Septyembre 19, 2001.
Dida han panahon tikang han 1975 hangtod 1989 an daan nga Rehiyon IX (Katundan nga Mindanao) ginbahin ngadto hin duha nga sub-rehiyon han Presidential Decree No. 773 han Agosto 21, 1975.
An Sub-Rehiyon IX-A amo an Basilan, Sulu ngan Tawi-Tawi ngan an Jolo, Sulu amo an sentro han sub-rehiyon center.
An Sub-Rehiyon IX-B amo an Zamboanga del Norte ngan Zamboanga del Sur ngan an Syudad han Zamboanga amo sentro han sub-rehiyon. Waray pa hadto an probinsya han Zamboanga Sibugay.
An Peninsula han Zambaoanga mayda lima nga syudad: Syudad han Dipolog, Syudad han Dapitan, Syudad han Isabela, Syudad han Pagadian, ngan Syudad han Zamboanga. An Syudad han Isabela kabahin han isla-nga-probinsya han Basilan ha salatan o habagatan han peninsula, ngan amo an kapital hiton nga probinsya. An mga taga-Basilan pinmili pag-api han Autonomo nga Rehiyon ha Muslim Mindanao (ARMM) hin dipalanaiha nga plebisito. Pero an mga taga-Syudad han Isabela waray maruyag pag-api han ARMM ngan amo nga an syudad ginhimo nga kabahin han Peninsula han Zamboanga nga rehiyon pinaagi han pagpagawas han Executive Order No. 36 (an amo la gihapon nga E.O. nga nagbalhin han ngaran han rehiyon).
An Jolo, Sulu amo an syahan nga sentro han rehiyon pero an Presidential Decree No. 1555, han Hunyo 11, 1978, nagbalhin han sentro han rehiyon ngadto ha Syudad han Zamboanga. An Executive Order No. 429, han Oktubre 12, 1990, nagbalhin han sentro han rehiyon ngadto han Syudad han Pagadian. An Executive Order No. 429 waray ma-implementa (posible tungod kay kulang hin pundo an gobyerno) pero an Memorandum Circular No. 75 han Nobyembre 12, 2004, nagkonpirma nga an Syudad han Pagadian amo an sentro han rehiyon.
An pisikal nga landform[igliwat | edit source]
An Peninsula han Zamboanga amo an teritoryo han tulo nga Zamboanga nga mga probinsya ngan han Misamis Occidental. An peninsula nahadugtong han dako nga bahin han Mindanao pinaagi hin isthmus nga nahamutang ha butnga han Baybayon han Panquil ngan Baybayon han Pagadian. An katubtoban han peninsula ngan han mainland gintitigamnan ha artipisyal han katubtoban han Zamboanga del Sur ngan Lanao del Norte.
An Peninsula han Zamboanga nahamutang ha butnga han Golfo han Moro, kabahin han Dagat Celebes, ngan han Dagat Sulu. Ha kadaplinan han peninsula mayda damo nga mga baybayon ngan mga isla o puro.


text:
QUEZON CITY, 14 April (PIA) – Ha pag-abot han summer ngan Semana Santa, nagpagawas hin mga safety tips an Philippine National Police (PNP) ha mga biyahero para mas talwas ngan memorable an pag biyahe.
Segun han PNP kinahanglan umagap pagkadto ha mga bus terminals, pier kon airport man aber maging konbenyente ngan makapili hin maupay nga lingkuran labi na kun may-ada upod nga kabataan ngan katigurangan.
Igsiguro nga maupay an kabutangan han ticket, passport ngan iba nga dokumento aber dire mahimulakwit durante han biyahe.
Ginpapahinumdom gihapon an mga biyahero nga likayan an paggamit hin marahalon nga alahas ngan magdara hin igo nga salapi.
Maging ikmat gihapon ngan bantayan hin maupay an mga personal nga butang ngan magtagam han mga kawatan. Panmiling hin otoridad aber dayon madaop ha oras nga kinahanglan.
Mag-dara la daw han kinahanglan gud la nga butang para hin mas konbenyente nga pagbiyahe. (PNP/RJB/JEG/PIA-NCR) (trans: PIA 8-Samar/nbq)
http://news.pia.gov.ph/index.php?article=241397446237


text:
Jose S. Palma
- Ini nga barasahon mahiunong han arsobispo han Sugbo. Para hin impormasyon mahiunong han nagsurat han laray han nasodnon nga awit pakadto ha José Palma
Hi Jose Serofia Palma (natawo Marso 19, 1950) amo in usa nga obispo han Singbahan Katolika Romana. Hiya an kasanhi nga Arsobispo han Metropolitano nga Arkidiosesis han Palo ha lalawigan han Leyte, ha isla han Leyte ha Kabisay-an ngan amo hiya yana an Arsobispo han Sugbo. Natawo hiya ha Dingle, Iloilo. Gin-ordenar hiya nga padi han Agosto 21, 1976. Han Nobyembre 28, 1997 gin-ordenar hiya nga obispo ngan ginhimo nga Titulado nga Obispo han Vazari-Didda. Nahimo hiya nga auxilyar o kabulig nga Obispo han Arkidiosesis han Sugbo. Sunod hini ginhimo hiya nga Obispo han Calbayog ngan katapos hin 7 ka tuig, ginbalhin hiya ngada han nasabi nga arkidiosesis han Palo.
Han 2010, ginpili hi Arsobispo Palma nga amo an masunod kan Ricardo Kardinal Vida komo Arsobispo han Sugbo.


text:
Souvanna Phouma
Hi Prinsipe Souvanna Phouma (Oktubre 7 1901-Enero 10, 1984) amo an namuno han neutralista nga faction ngan Primer Ministro han Ginhadi-an han Laos hin makapira ka beses, tikang 1951 - 1952, 1956 - 1957, 1960 ngan 1962 - 1975.
Hi Souvanna Phouma natawo ha bise-reyal nga pamilya han Luang Prabang, ngan gintagaan hin Pranses nga edukasyon ha Hanoi, Paris ngan Grenoble, nga diin hiya nakakuha han iya degree ha arkitektura ngan inhenyeriya. Binmalik hiya ha Laos han 1931, ngan nag-asawa kan Aline Claire Allard, nga anak hin Franses nga amay ngan Lao nga nanay.
Hi Souvanna Phouma, upod han iya bugto nga hi Prinsipe Phetsarath (1891-1959) ngan an iya katunga-nga-bugto nga hi Prinsipe Souphanouvong (1909-1995), nahibulig ha politika han Laos dida han mga katapusan han Gyera-Pankalibotan II (World War II), nga kon diin an Lao Issara gin-establisar agod makig-away han okupasyon Franses.


text:
Tsai Ing-wen
- Mayda impormasyon hini nga artikulo nga aada han Iningles nga bersyon nga angay ighubad ha Winaray
Hi Tsai Ing-wen (Tsinino: 蔡英文; pinyin: Cài Yīngwén; Wade-Giles: Tsai4 Ying1-wen2; Pe̍h-ōe-jī: Chhoà Eng-bûn) natawo Agosto 31, 1956 ha Kondado han Pingtung, Taiwan) amo an yana nga mangulo o chairperson han Partido Progresibo Demokratiko (PDD). Usa hiya han mga nangunan nga nagsurat han Nalalain nga estado-ha-estado nga mga relasyon nga doktrina ni Mangulo Lee Teng-hui. Hiya gihapon an nag-alagad nga Sugbong-Premier han Republika han Tsina (nga agsob tinatawag nga Taiwan) ha ilarom ni Mangulo Chen Shui-bian.
Hi Tsai usa nga nag-gradwar han Nasodnon nga Taiwan nga Unibersidad, Cornell University Law School, ngan han London School of Economics, nga diin nag-aram hiya hin balaod. Katapos han iya pagbalik ha Taiwan, nagkapot hiya hin mga posisyon hin pagka-propesor ha pira nga mga unibersidad tubtob han 1993 ugsa hiya igbutang hin mga sunod-sunod nga mga departamento.


text:
Luparan Daniel Z. Romualdez
An Luparan Daniel Z. Romualdez o Tugpahan Daniel Z. Romualdez o Aeropuerto Daniel Z. Romualdez (Iningles: Daniel Z. Romualdez Airport) (IATA: TAC, ICAO: RPVA), nga kilalado liwat nga DZR nga Luparan/Tugpahan (DZR Airport) o Luparan/Tugpahan Domestiko han Tacloban (Tacloban Domestic Airport), usa nga luparan nga nag-aalagad han kahaluag han Syudad han Tacloban, ha lalawigan han Leyte ha Sinirangan nga Kabisay-an nga rehiyon han Kabisay-an ha Pilipinas. Ini nga luparan ginklasipika nga Class 1 nga prinsipal (major nga domestic) nga luparan han Nagdudumara hin Panlupad nga Sibil han Pilipinas (Civil Aviation Authority of the Philippines), usa nga kabahin han Departamento hin Panakayan ngan Komunikasyon nga amo an mayda responsabilidad para han mga buruhaton han diri la hini nga luparan kundi pati gihapon han ngatanan nga iba nga mga luparan ha Pilipinas gawas han mga dagko nga panlangyaw nga mga luparan.
Ini nga luparan ginngaranan ha dungog ni Daniel Z. Romuáldez nga kasanhe nga Speaker han Balayan hin mga Representante han Pilipinas.


text:
Avignon
Mga koordinado: 43°57′00″N 4°49′01″E / 43.95°N 4.817°E
An Avignon (Frinanses nga pagluwas: [aviɲɔ̃]; ha Provençal: Avinhon ha klasikal nga surundon hin pagsurat o Avignoun ha Mistraliano nga surundon hin pagsurat; ha Kinatsila: Aviñón) usa nga komyun ngan syudad ha timugan o salatan-sidlangan nga dapit han Fransya. Amo ini an prefektura o kapital ha departamento han Vaucluse.
Kilalado ini nga syudad tungod han Palais des Papes (Palasyo han mga Papa) hini, nga diin in pira nga mga Papa ngan mga Antipapa nangag-ukoy tikang han syahan nga bahin han ika-14 nga siglo tubtob ngadto han syahan nga bahin han ika-15 nga siglo.


text:
Antonio García Gutiérrez
- Mayda impormasyon hini nga artikulo nga aada han Kinatsila nga bersyon nga angay ighubad ha Winaray
Hi Antonio García Gutiérrez (Hulyo 5 1812, Chiclana de la Frontera, Cádiz—Agosto 6 1884, Madrid) usa nga Espanyol nga Romantiko nga dramatista.
Katapos hin pag-aram hin medisina ha iya gintuboan nga bungto, binmalhin hiya ngadto ha Madrid han 1832, ngan nagpakabuhi hin igo-igo la pinaagi hin paghubad han mga drama nira Eugène Scribe ngan Alexandre Dumas, père; tungod kay waray hiya magmalinamposon dinhe, hapit na hiya bumulig han militar han tigda la hiya nga nasikat tungod han iya pagsurat han El Trovador ("An Trobador"), nga siyahan nga ginpasundayag dida han Marso 1 1836. Hi García Gutiérrez waray makalabaw hini nga siyahan nga panuyo, nga amo an nakabutang ha iya dida han mga namuno han movimiento Romantiko ha Espanya. Ini nga iya drama nakilala ha bug-os nga Europa pinaagi han musika ni Giuseppe Verdi (nga amo an opera Il trovatore).
An iya sunod nga malinamposon nga sinurat amo an Simon Bocanegra (1843; nga ginhimo liwat nga opera ni Verdi, komo Simon Boccanegra). Bisan pa, tungod kay diri dako an nahalin tikang han iya mga drama, nag-emigrar hiya ngadto ha Hispano America, ngan nagtrabo hiya nga periodista ha Cuba ngan Mexico hangtod han 1850, han iya pagbalik ha Espanya. An kilalado nga mga sinurat niya hini nga urhe nga panahon amo in zarzuela nga an titulo El Grumete (1853), La Venganza catalana (1864) ngan Juan Lorenzo (1865).
Hiya an nagin pamuno hin museo hin arkeyolohiya ha Madrid, an syudad nga diin hiya namatay. An iya Poesías (1840) ngan usa pa nga volumen hin mga liriko, nga an titulo Luz y tinieblas (1842), gamay la kon igkumpara; pero an kahimo han garay han iya mga drama, ngan an iya kakarit hin pag-analisar hin mga pag-abat hin binabaye, naghatag ha iya hin tahuran nga pwesto han mga Espanyol nga mga dramatista han ika-19 nga siglo.


text:
Mga Saksi ni Jehova—Hin-o Kami?
Iba-iba an amon gintikangan ngan yinaknan, pero nagkakaurosa kami ha amon mga tumong. Labaw ha ngatanan, karuyag namon pasidunggan hi Jehova, an Dios ha Biblia ngan an Maglalarang han ngatanan nga butang. Nangangalimbasog kami nga subaron hi Kristo Jesus ngan nalilipay tawagon nga mga Kristiano. Regular kami nga nabulig ha mga tawo nga mahibaro ha Biblia ngan ha Ginhadian han Dios. Tungod kay nagtitestigo o nakikiistorya kami mahitungod kan Jehova ngan ha iya Ginhadian, kilala kami sugad nga mga Saksi ni Jehova.
Kitaa an amon Website. Basaha an Biblia online. Mahibaro pa mahitungod ha amon ngan ha amon gintotoohan.


text:
Busan
An Metropolitan nga Syudad han Busan(부산광역시), nga kilalado gihapon nga Pusan(부산)[1] (ginluluwas nga ˈpuˈsɑn) amo an gidako-i nga puerto o daungan hin barko nga syudad ha Salatan nga Korea. An Busan mayda populasyon nga 3.65 ka milyon ngan amo ini an ikaduha nga gidako-i nga metropolis ha Salatan nga Korea, sunod han Seoul. Nahamutang an syudad ha pinakatimugan nga dapit han Peninsula han Korea ngan naatubang han Estrecho han Korea. An pinaka-damo hin tawo nga mga dapit han syudad nahamutang hin pipira nga mga siong ha butnga han Salog Nakdong ngan Salog Suyeong, nga mayda mga bukid nga nagbubulag hin pira han mga distrito. Ha pagdumara, gindesignar ini nga metropolitano nga syudad. An metropolitano nga kahaluag han Busan ginbahin ngadto hin napulo kag lima nga mga administratibo nga mga distrito ngan usa nga kondado.
Mga administratibo nga pagbahinbahin[igliwat | edit source]
Han 1957 an Busan nagtikang hin paggamit hin pagbahinbahin nga sistema ha paghijmo hin 6 nga gu: Busanjin-gu, Dong-gu, Dongnae-gu, Jung-gu, Seo-gu, ngan Yeongdo-gu.
Ha yana, an Busan ginbahinbahin ngadto hin 15 nga gu (mga distrito) ngan 1 nga gun (kondado).
- Buk-gu (북구; 北區)
- Busanjin-gu (부산진구; 釜山鎭區)
- Dong-gu (동구; 東區)
- Dongnae-gu (동래구; 東萊區)
- Gangseo-gu (강서구; 江西區)
- Geumjeong-gu (금정구; 金井區)
- Haeundae-gu (해운대구; 海雲臺區)
- Jung-gu (중구; 中區)
- Nam-gu (남구; 南區)
- Saha-gu (사하구; 沙下區)
- Sasang-gu (사상구; 沙上區)
- Seo-gu (서구; 西區)
- Suyeong-gu (수영구; 水營區)
- Yeongdo-gu (영도구; 影島區)
- Yeonje-gu (연제구; 蓮堤區)
- Gijang-gun (기장군; 機張郡)
Mga kasarigan[igliwat | edit source]
- ↑ Ini nga pagromanisar han ngaran han syudad amo an McCune-Reischauer. Gin-gamit ini ugsa han opisyal nga paggamit han Ginliwat nga pag-Romanisar han Kagamhanan han Salatan nga Korea han 2000.


text:
Trece Martires
An Syudad han Trece Martires (ha literal nga Winaray: Syudad han Napulo kag Tulo nga mga Martir; ha Tinag-alog: Lungsod ng Trece Martires) usa nga ikatulo nga klase nga syudad ha lalawigan han Cavite ha Pilipinas. An syudad amo an lingkoranan han kagamhanan o gobyerno han Cavite, ngan diin in damo han mga opisina han kagamhanan han lalawigan nahamutang. Sumala han census han tuig 2007, mayda ini populasyon nga 90,177 ka tawo hin kahaluag hin katunaan nga 49.10 ka kwadrado nga kilometro.
Ginngaranan ini ha dungog han Napulo kag Tulo nga mga Martir han Cavite, nga ginpatay han mga Espanyol dida han Septyembre 12, 1896.
Mga baranggay[igliwat | edit source]
An Syudad han Trece Martires ginbahin ha politika ngadto hin napulo kag tulo (13) nga mga baranggay (4 nga urbano ngan 9 nga rural). Gintuyò ini nga an syudad bahinbahinon ngadto hin napulo kag tulo nga mga baranggay sumala han plano ni Senador Senator Justiniano Montano ngan ni Kongresista Jose Cajulis, nga dako an papel han paghimo han syudad. An tagsa baranggay gingnaranan ha dungog hin usa han mga Napulo kag Tulo nga mga Martir han Cavite agod mahinumdoman ngan pahidunggan an ira ka-isog ngan pagkabayani. Ha ubos an ngaran han napulo kag tulo nga mga baranggay ngan an ngaran nira ugsa maipasa an Karta han Syudad han Mayo 24, 1954.
- Cabezas (Palawit)
- Cabuco (Kanggahan)
- De Ocampo (Quintana I)
- Lallana (Panukang Gubat)
- San Agustin (Quintana II)
- Osorio (Project)
- Conchu (Lagundian)
- Perez (Lukbanan)
- Aguado (Fiscal Mundo)
- Gregorio (Aliang)
- Inocencio (Bagong Pook)
- Lapidario (Bayog)
- Luciano (Bitangan)


text:
Pagtukod han estado han Israel
An Pagtukod han estado han Israel o Deklarasyon han Katalwasan han Israel (Hebrew: הכרזת העצמאות, Hakhrazat HaAtzma'ut o Hebrew: מגילת העצמאות Megilat HaAtzma'ut), ginhimo han 14 Mayo 1948, an adlaw nga nahuman an Mandato han Britanya, nga opisyal ginpasamwak nga an bag-o nga estado Hudiyo ginngaranan nga Estado han Israel, amo an pormal nga gindukod, ha dapit han katunaan nga ginkilala nga Mandato han Britanya han Palestino ngan ha dapit han mga katunaan, kun diin an mga ginhadian han Israel ngan Judah nahamutang tikang pa ha kahadtoan.


text:
Dagat Pilipinas
An Dagat Pilipinas usa nga dagat marginal ha sinirangan ngan amihanan han Pilipinas nga may kahaluag nga 2 Milyones mi² (5 Milyones km²) ha katundan nga bahin han Amihanan Kalawdan Pasipiko. Napapalibotan hini han kapuropod-an Pilipinas (Luzon, Samar, Leyte ngan Mindanao) ha salatan-katundan; Palau, Yap, ngan Ulithi ha salatan-sinirangan; an Marianas, lakip an Guam, Saipan, ngan Tinian, ha sinirangan; an Bonin ngan Iwo Jima ha amihanan-sinirangan; an mga puro han Hapon nga Honshu, Shikoku, ngan Kyūshū ha amihanan; an kapuropod-an Ryukyu (Okinawa, Miyako, ngan Yaeyama) ha amihanan-katundan; ngan Taiwan ha harayo nga katundan.


text:
Tiringgan
Ha fonetika, an tiringgan[1][2] usa nga tunog nga ginyayakan nga ginluluwas nga buklad an trakto vocal, nga waray pagdugang hin pangusog hin hangin hin bis ano nga bahin han glotis. Ha Kinatsila tinatawag ini nga vocal ngan ha Ininglis, vowel.
Ha Winaray[igliwat | edit source]
Sumala kanda Vicente I. de Veyra, Norberto Romuáldez, Sr. ngan han iba nga mga manunurat nga api han Sanghiran san Binisaya, tulo an mga tiringgan ugsa han pag-ulpot han mga Espanyol: a, i, u. Kundi, katapos han pag-ulpot han mga Espanyol ngan katapos hin damo nga tuig, an mga tiringgan nga e, ngan o nahilakip han mga ginagamit nga tiringgan.
Mga kasarigan[igliwat | edit source]
- ↑ Vicente I. de Veyra "Ortograpiya Han Binisaya". Bahin nga kinuha tikang han Mga Lagda Han Pagsurat Han Aton Pinulongan ni Vicente I. de Veyra nga ginmantala dida han Kandabao: Essays of Waray Language, Literature and Culture. Tacloban City:Divine Word University Publications. Gin-editar ni Gregorio Luangco.
- ↑ Agustin El O'Mora "Kasurat diri Sinukol". Ginmantala dida han Kandabao: Essays of Waray Language, Literature and Culture. Tacloban City:Divine Word University Publications. Gin-editar ni Gregorio Luangco.


text:
Maguindanao
An Maguindanao amo in probinsya o lalawigan han Pilipinas nga nahamutangan ha Autonomo nga Rehiyon ha Muslim Mindanao (ARMM). An kapital hini amo an Shariff Aguak ngan ginsasapitan ini han Lanao del Sur ha amihanan, Cotabato ha sidlangan, ngan Sultan Kudarat ha salatan. Ha katundan nahamutang an Golfo Moro.
Sulod
Katawhan ngan Kultura[igliwat | edit source]
Ekonomiya[igliwat | edit source]
Heyograpiya[igliwat | edit source]
Politikal[igliwat | edit source]
An Maguindanao ginbahin ngadto hin katloan kag tulo (33) nga mga bungto ngan usa (1) nga syudad. Bisan kon an Syudad han Cotabato ada ha sulod han mga pag-ultan han Maguindanao, naglulugaring ini tikang han probinsya. Bisan kon amo ini an sentro han rehiyon han Autonomo nga Rehiyon ha Muslim Mindanao, kabahin an syudad han SOCCSKSARGEN nga rehiyon.
Syudad[igliwat | edit source]
Mga Bungto[igliwat | edit source]
Pisikal[igliwat | edit source]
Mga Kiritaon hin Turista[igliwat | edit source]
Kaagi ngan Kasaysayan[igliwat | edit source]
Hi Shariff Mohammed Kabungsuwan han Johor nagdara han relihiyon Islam ngada han lugar dida han mga katapusan nga bahin han ika-15 nga siglo. Nag-asawa hiya hin lokal nga prinsesa ngan nag-establisar hiya han Sultanate han Maguindanao. An Siong han Cotabato amo an sentro han sultanate pero an impluwensya hini nagharayo tikang han Peninsula han Zamboanga ngadto ha Baybayon han Sarangani ngan Davao.
Han panahon kolonyal an mga Katsila naglansar hin mga expedisyon ngada hini nga lugar agod mahisakop ini pero waray nira makontrola an rehiyon hangtod han mga butnga han ika-19 bga siglo.
Dida han panahon han Americano, an Cotabato nahimo nga distrito han Probinsya Moro nga ginhimo han 1903 ngan usa nga probinsya han Departamento han Mindanao ngan Sulu dida han 1914.
An hadi-nga-probinsya han Cotabato ginbahin anay ngadto han Cotabato ngan South Cotabato han 1966. Han Nobyembre 22, 1973, an Cotabato ginbahin ngadto hin tulo (3) pa nga mga probinsya nga amo a Maguindanao, North Cotabato ngan Sultan Kudarat.
An Maguindanao amo la an Muslim nga lalawigan han upat nga ginhimo tikang han kasanhi nga Probinsya han Cotabato. Han 1989, an probinsya nagpili nga umapi han Autonomo nga Rehiyon ha Muslim Mindanao pero an Syudad han Cotabato waray umapi. Pero an Syudad han Cotabato amo an kapital han Autonomo nga Rehiyon ha Muslim Mindanao.
Han Oktubre 31, 2006, an mga botante han Maguindanao nag-aproba han kahimo hin bag-o nga probinsya nga mahihimo tikang hin napulo (10) nga mga bungto. Tikang han labaw hin 500,000 nga mga rehistrado nga botante han Maguindanao, 285,372 nag-uyon han paghimo han probinsya han Shariff Kabunsuan. Mga 8,802 la an binmotos patok hini.
An Shariff Kabunsuan amo an nagin ika-80 nga lalawigan han nasod ngan amo an ika-6 ha Autonomo nga Rehiyon ha Muslim Mindanao. Kondi gindeklara ini nga diri-legal han Korte Suprema han Pilipinas han 2008.


text:
Agusan del Sur
- Mayda impormasyon hini nga artikulo nga aada han Iningles nga bersyon nga angay ighubad ha Winaray
An Agusan del Sur (literal nga Winaray: Agusan han Salatan) amo in probinsya o lalawigan han Pilipinas nga nahamutangan ha Caraga nga rehiyon ha Mindanao. An kapital hini amo an Prosperidad ngan ginsasapitan ini, tikang han amihanan nga nalibot ha patu-o o clockwise, han mga probinsya han Agusan del Norte, Surigao del Sur, Davao Oriental, Compostela Valley, Davao del Norte, Bukidnon, ngan Misamis Oriental.
Heyograpiya[igliwat | edit source]
Politikal[igliwat | edit source]
An Agusan del Sur ginbahin ngadto hin usa (1) nga syudad ngan napulo kag tulo (13) nga mga bungto:


text:
Bunga
An bunga[1] nga agsob tawagon liwat nga prutas (Iningles:Fruit) (Pambansa:Bunga/Prutas) (tikang han Kinatsila nga pulong nga fruta) amo an pamaagi han tanom para makakalat hin mga liso. Kun mayda liso, nagpapasabot nga an istruktura puydi maging bunga pero diri ini kasirigngon nga kun may liso, pirmi ini bunga.
Mga kasarigan[igliwat | edit source]
- ↑ Abuyen, Tomas A. Diksyunaryo Waray-Waray [Visaya] English-Tagalog. Kalayaan Press Mktg. Ent., Inc. Quezon City. Tuig 2000. ISBN 971-08-6050-X. Pakli Ihap 54.


text:
TACLOBAN CITY - Patay an usa nga lalaki samtang samaran naman an duwa nga kapamilya hini mahuman hira mabuthan han napalit nga granada han naawatan hin kinabuhi.
Subay ha nakuha nga impormasyon nga naputol an kamot, buto an dughan ngan haros diri naman makilalal-an an nawong han biktima nga hi Benjie Mendez,
Mahitungod han makusog nga pagbuto han rifle propelled grenade nga iya naman guinkalikot.
Guinkalikot han biktima an granada mahitungod han gusto hini nga mahibaruan kun anu an nakada ha sakob han mao nga granada.
Mahitungod han makusog nga pagbuto in samaran guihapon an usa hini nga umangkon ngan ugangan nga nakadt han lugar ha panhitabo.
Ha pagkayana in guinpapag-araman na han mga otoridad kun diin napalit han biktima an mao nga granada.


text:
Gamay nga agi
An gamay nga agi[1][2] amo in agi nga ha relasyon han bahol, usa nga gamay hin kadako. Ha abakadahan, iton gagmay nga agi amo an a, b, c ubp.
Mga kasarigan[igliwat | edit source]
- ↑ Vicente I. de Veyra "Ortograpiya Han Binisaya". Bahin nga kinuha tikang han Mga Lagda Han Pagsurat Han Aton Pinulongan ni Vicente I. de Veyra nga ginmantala dida han Kandabao: Essays of Waray Language, Literature and Culture. Tacloban City:Divine Word University Publications. Gin-editar ni Gregorio Luangco.
- ↑ Agustin El O'Mora "Kasurat diri Sinukol". Ginmantala dida han Kandabao: Essays of Waray Language, Literature and Culture. Tacloban City:Divine Word University Publications. Gin-editar ni Gregorio Luangco.


text:
Gradwasyon ha mga apektado nga lugar durot han Yolanda, sisiguraduhon nga madungan ha iba nga parte han nasud - DepEd Usec Dequito
TACLOBAN CITY - Waray may nakikit-an nga rason an Department of Education para deri madayon ha Marso an gradwasyon han mga estudyante ha mga lugar nga apektado han super typhoon Yolanda.
Guinklaro han Department of Education Under Secretary nga hi Manuel Dequito nga naghatag na hiya hin kamandu-an ha mga division superentendents nga siguraduhon nga malalanat han mga estudyante an harus duha ka bulan nga waray klase-klase tungod han yolanda.
Sigon han mao nga opisyal, kun kikinahanglanon, dugangan hin usa ka oras nga klase an kada adlaw, ngan make up class naman kada sabado agud la malanat han mga studyante an mga nabayaan nga leksyon.
Ha pagka yana, mga shifting la an klase ha iba nga mga eskwelahan tungod ha kakulang hin mga classrooms kon diin an iba hini in ha make shifts rooms la an guingagamit.


text:
Romblon
An Romblon usa nga isla-nga-probinsya han Pilipinas nga nahamutangan ha MIMAROPA nga rehiyon ha Luzon. An kapital hini amo an bungto nga an ngaran gihapon Romblon.
An Romblon nabubug-os hin mga damo nga mga isla o puro nga nahamutangan ha Dagat Sibuyan. Nahamutangan ini ha salatan han Marinduque ngan Quezon, ha sinirangan han Mindoro, ha amihanan han Aklan, ngan ha katundan han Masbate. An tulo nga dagko nga isla amo an Isla han Romblon, Isla han Tablas, ngan Isla han Sibuyan.
An Romblon amo an nangunguna ha nasod ha pagpagawas hin hataas-nga-kalidad nga marmol, nga maikokompara han kanan Italya.
Sulod
Katawhan ngan Kultura[igliwat | edit source]
Tulo an mga yinaknan ha Romblon. Ini hira amo an Romblomanon, Inunhan o Onhan, ngan Bantoanon o Asi.
Economy[igliwat | edit source]
Heyograpiya[igliwat | edit source]
Politikal[igliwat | edit source]
An Romblon ginbahin ngadto hin mga napulo kag pito (17) ka bungto.
Mga Bungto[igliwat | edit source]
Pisikal[igliwat | edit source]
Kaagi ngan Kasaysayan[igliwat | edit source]
An probinsya han Romblon gintawag han una nga Lomlon o Domblon. Gin-organisa ini han mga Katsila ngadto hin politico-militar nga distrito han 1853 ngan ginhimo nga sub-probinsya han Capiz. Han 1917, ginhimo ini nga bulag nga probinsya. Han Oktubre 1, 1946, an Romblon ginhimo nga ispesyal nga probinsya nga mayda upat nga mga bungto nga amo an Tablas, Romblon, Sibuyan ngan Manghali. Han Enero 1, 1947, ginbalik an regular nga status hin probinsya han Romblon.
Mga Sumpay ha Gawas[igliwat | edit source]
- Romblon Travel Guide
- Sanrokan Online
- Websayt ni Eduardo C. Firmalo nga Kongresista han Romblon
- Banton, Isla nga Paraiso